Lalat Cacing Skru – Serangga Mengerikan Yang Memakan Daging

Kebersihan memberi kesan besar terhadap kesihatan individu. Kebersihan merangkumi keadaan sekeliling dan diri sendiri. Apabila kebersihan tidak dijaga atau kotor ini akan menghasilkan bau yang busuk dan keadaan yang tidak selesa bagi masyarakat sekeliling. Bagi sesetengah individu ini bukanlah masalah besar. Tapi kebanyakkan orang ini mengambarkan sikap malas, pengotor dan membahayakan diri dan orang lain.

Keadaan sekeliling dan diri yang kotor akan menarik minat organisma yang terlibat dengan proses pereputan. Mereka ini memakan dan mengurai sisa-sisa makanan. Antara paling jelas muncul ialah lalat. Lalat sendiri terdapat pelbagai jenis dan spesies. Ada lalat rumah(houseflies), langau hijau(blowflies), lalat daging(fleshflies) yang memakan sisa sampah. Mereka juga bertelur pada sisa-sisa makanan. Telur ini akan menetas menjadi ulat yang akan memakan sisa-sisa makanan ini. Keadaan ini akan menambahkan populasi bilangan lalat disebabkan ulat-ulat ini akan membesar, memasuki fasa pupa dan keluar sebagai lalat dewasa. Populasi lalat yang bertambah pastinya akan menganggu penduduk setempat. Lalat juga merupakan vektor pembawa penyakit yang cukup terkenal dalam menyebabkan keracunan makanan.

Selain lalat yang disebut diatas, ada satu jenis lalat yang lagi bahaya dan mengerikan. Ini kerana lalat ini tidak bertelur di sisa-sisa makanan tetapi bertelur di badan haiwan atau manusia yang masih hidup. Masalah ini selalu berlaku pada haiwan ternakan seperti lembu, kuda, kambing dan pelbagai lagi. Lalat ini dipanggil lalat cacing skru.

Lalat cacing skru ini terdapat dua spesies yang terkenal iaitu lalat cacing skru dunia baru (Cochliomyia hominivorax) dan lalat cacing skru dunia lama (Chrysomya bezzinana). Nama dunia baru dan lama ini lebih merujuk kepada taburan spesies lalat ini dijumpai. Dunia lama merujuk kepada ketamadunan dunia yang lama seperti Mesir, Eropah, Iraq, Asia, Afrika manakala dunia baru lebih kepada benua Amerika yang sejarahnya lebih baru berbanding dunia lama.

Kawasan luka pada badan haiwan atau manusia akan menarik minat lalat betina dewasa untuk bertelur berhampiran kawasan itu. Lalat betina juga akan menghisap dan mengambil semua keperluan nutrien dari kawasan luka bagi memenuhi keperluan pembentukkan telurnya selepas proses mengawan dengan lalat jantan. Berbeza dengan lalat betina, lalat jantan cacing skru pula lebih memilih nektar pada bunga sebagai makanan harian.

Lalat betina juga berpotensi besar bertelur di tepi mulut, gusi, tepi hidung dan telinga. Tempat-tempat ini mempunyai daging atau tisu yang lembut dan mudah dilukakan oleh ulat dari lalat ini. Selepas menjumpai tempat yang sesuai untuk bertelur mereka akan bertelur dalam jumlah 100 hingga 200 biji telur pada kawasan tersebut. Telur ini akan mengambil masa 12 hingga 24 jam sebelum menetas menjadi larva atau ulat. Ulat ini bewarna putih dan kelihatan sama dengan ulat sampah yang selalunya mudah dijumpai pada sampah yang penuh dengan sisa makanan.

Apabila menetas dan menjadi ulat, ulat ini akan bergerak ke kawasan luka atau [email protected] pada badan haiwan, manusia yang lembut. Jika ulat ini bergerak ke kawasan luka, luka itu akan menjadi lebih dalam hasil korekan ulat-ulat ini menggunakan cangkuk yang ada pada mulut mereka. Jika ulat bergerak ke kawasan daging yang lembut seperti di dalam hidung dan telinga atau gusi, ulat akan menggunakan cangkuknya untuk melukakan kawasan tersebut. Proses pemakanan akan dimulakan. Semakin lama ulat cacing skru ini berada pada kawasan daging itu semakin besar dan dalam luka yang akan terbentuk.

Proses pemakanan mengambil masa 5 hingga 7 hari sehingga ulat cukup besar dan mengandungi semua keperluan nutrien sebelum memasuki fasa pupa. Sebelum fasa pupa bermula, ulat yang telah cukup keperluan nutrien akan bergerak keluar dari kawasan luka. Ulat ini akan menjatuhkan dirinya ke tanah. Apabila jatuh ke tanah, ulat ini akan menimbus dan menyembunyikan badannya dibawah tanah. Pupa akan mengambil masa 7 hari hingga 2 bulan sebelum keluar dari pupa sebagai lalat cacing skru dewasa.

Ulat cacing skru ini selalunya menajdi masalah bagi haiwan ternakan kerana kesukaran haiwan ternakan untuk mencuci luka pada belakang badan dan kepala. Jika tidak dirawat oleh pemilik, keadaan haiwan ternakan ini akan menjadi semakin teruk. Selain itu, terdapat juga kes-kes dimana ulat ini infestasi badan manusia seperti di gusi dan di dalam hidung. Telur lalat ini mengambil masa 12 hingga 24 jam untuk menetas maksudnya jika manusia itu tidak mandi atau membersihkan kawasan kritikal kegemaran lalat ini bertelur potensi sangat besar ulat ini infestasi bahagian badan manusia itu. Kita di Malaysia terutamanya, pasti tidak mempunyai masalah ini kerana secara purata orang Malaysia mandi dua kali sehari. Jika disabun dengan betul lagila berkurang potensi diinfestasi ulat lalat ini. Mungkin ada yang bertanya bagaimana lalat ini boleh bertelur dalam mulut di gusi. Lalat ini boleh bertelur di dalam mulut apabila kita tidur. Pastinya kita tidak sedar samada kita tidur mulut terbuka atau tertutup. Bagi orang yang tersumbat hidungnya pasti mulutnya akan terbuka untuk bernafas. Inilah peluang terbaik lalat untuk bertelur di dalam mulut. Oleh itu, gigi perlu digosok dan dibersihkan setiap hari.

Bagi umat Islam pula yang solat wajib lima waktu lagila kurang potensi infestasi disebabkan kita mencuci semua bahagian yang disukai oleh lalat-lalat ini. Ini kerana apabila solat kita akan mengambil wuduk dan akan menggunakan air mencuci bahagian tangan, mulut, hidung, telinga dan kaki. Oleh itu sangat bertepatan kebersihan itu tuntutan agama yang mahukan keadaan terbaik bagi umatnya.

Rujukan


Bumi Sebenarnya Ada Lebih Daripada 1 Kutub Utara.

Ya, anda tak salah baca tajuk. Ramai orang sebenarnya tak tahu bahawa Bumi yang kita diami ni sebenarnya mempunyai bukan sahaja dua kutub, iaitu Kutub Utara dan Kutub Selatan, bahkan Kutub Utara kita sendiri sebenarnya wujud di beberapa lokasi yang berbeza.

Baiklah, untuk definasi Kutub Utara yang pertama, kita boleh anggapkan Bumi ini berbentuk seperti sebiji bola (kalau anda golongan flat earth mungkin tak perlu baca artikel ni). Maka, bahagian bola kita, sama seperti Bumi, akan ada bahagian paling atas, dan bahagian paling bawah. Berdasarkan pemetaan dunia, bahagian paling atas Bumi dikenali sebagai Kutub Utara secara geografi (Geographic North Pole), dan bahagian paling bawah dikenali sebagai Kutub Selatan secara geografinya (Geographic South Pole).

Jadi itu je lah kan? Mana ada Kutub Utara yang lain, kan?

Nanti dulu.

Kutub Utara Bukan Kutub Utara dan Kutub Selatan Bukan Kutub Selatan

Kalau anda pernah bermain dengan kompas, anda pasti akan perasan bahawa bahagian Utara kompas anda akan sentiasa menghadap ke satu arah Utara. Maka, dalam minda kita, seringkali kita sangka bahawa Utara yang ditunjukkan oleh kompas itu adalah Kutub Utara Geografi Bumi.

Sebenarnya, andaian anda ini adalah salah.

Baik, ayuh kita lihat kepada sifat kompas anda. Kompas anda yang menunjukkan arah Utara itu sebenarnya berpunca daripada bar magnet. Magnet, sama seperti Bumi, memiliki dua medan, iaitu Kutub Utara dan Kutub Selatan. Kajian para saintis telahpun menonjolkan beberapa sifat magnet, seperti dua kutub yang sama akan saling menolak, dan dua kutub yang berlawanan akan saling menarik.

Nah, di sinilah sangkaan orang selalunya silap.

Kalau anda fikir semula, bar magnet di dalam kompas anda (Kutub Utara) sedang tertarik ke arah Kutub Utara Bumi. Eh, tapi tadi baru je kita cakap yang dua kutub yang sama akan saling menolak? Kenapa pulak Kutub Utara dalam kompas kita tertarik kepada Kutub Utara Bumi?

Ha? Peliknya?

Sebenarnya, Kompas kita bukanlah tertarik kepada Kutub Utara Bumi tu, sebaliknya, wujud satu kawasan yang memiliki kekutuban Kutub Selatan di bahagian Utara Bumi kita. Kawasan ini dipanggil sebagai Kutub Utara Magnet (Magnetic North Pole).

Kalau anda rasa macam pening, jangan risau. Benda ni memang dibuat untuk memeningkan orang pun. Pada asalnya orang dulu telahpun tersedar bahawa mereka tersilap sebab mereka menyangkan bahawa kompas mereka sentiasa menunjuk ke arah Utara, sebelum mereka faham bagaimana magnet berfungsi.

Justeru, selepas saintis memahami sifat magnet, mereka tersedar bahawa Kutub yang selama ini mereka sangka Utara adalah sebenarnya Kutub Selatan secara magnetiknya, kerana Kutub Utara dan Kutub Selatan lah yang sepatutnya saling menarik, bukan Kutub Utara dengan Kutub Utara.

Disebabkan konvension (sebab semua orang melakukan kesilapan yang sama), jadi ahli saintis yang mengkaji sifat medan magnet Bumi terus menggunakan gelaran Medan Magnet Utara Bumi (North Magnetic Pole) yang sebenarnya berkutub Selatan.

Bagaimana medan magnet Bumi ni terhasil?

Buat masa sekarang, disebabkan kita tidak mempunyai kepakaran untuk pergi meneroka lebih dalam dari bahagian Teras Bumi (Earth Crust), maka kita sebenarnya tidak ada fakta sebenarnya bagaimana Medan Magnet Bumi boleh terjadi.

Teori utama yang kita ada dipanggil Geo-Gynamo, di mana apabila kita pergi ke bahagian Bumi kita yang lebih dalam, suhu akan meningkat dan lebih panas, menjadikan batuan besi di bahagian Teras Luar (Outer Core) akan berada dalam keadaan cecair. Besi yang cair, ditambah dengan putaran Bumi, akan menyebabkan cas dalam bahagian Teras Luar untuk bergerak, dan menurut salah satu konsep asas dalam Magnetisme, cas yang bergerak mampu menghasilkan arus elektrik, dan sekaligus arus elektrik tersebut menghasilkan Medan Magnet.

Wayar yang mengalirkan arus eletrik akan menghasilkan medan magnet (boleh dilihat dari corak serbuk besi disekeliling). Menggunakan hujah yang sama, arus dalam Teras Bumi juga mampu menghasilkan Medan Magnet.

Disebabkan pergerakan cecair dalam Teras Luar Bumi ini adalah bersifat tidak sekata, maka Medan Magnet Bumi juga sebenarnya adalah tidak sekata. Intuisi kita mungkin menyangka bahawa Medan Magnet Bumi, sama seperti Medan Magnet berbentuk bar, akan wujud dalam bentuk bertentangan (180 darjah), namun hakikatnya ia tidaklah 180 darjah antara satu sama lain (rujuk rajah).

Kalau anda pernah dengar atau baca mengenai topik Pemutaran Kutub (Magnetic Reversal), ketahuilah bahawa putaran kutub terlahir dari perubahan Kutub Magnet ini. Disebabkan pergerakan cecair besi dalam Bumi yang sentiasa berubah, lokasi letaknya Kutub Utara Magnet dan Kutub Selatan Magnet ini juga sentiasa berubah. Objek samawi lain pun sebenarnya ada fenomena perubahan kutub ini, seperti Matahari yang berubah Kutub Medan Magnetnya dianggarkan setiap 11 tahun.

Sekiranya kita inginkan satu Kutub Utara dan Kutub Selatan yang saling bertentangan dari segi kekutuban mereka, hal ini adalah apa yang dinamakan sebagai Kutub Geomagnet Bumi (Geomagnetic North dan Geomagnetic South). Kutub Geomagnet ini adalah satu bentuk anggaran bagi bagaimana bentuk umum Medan Magnet Bumi kita ini, lebih-lebih lagi kalau dilihat dari luar Bumi.

Disertakan gambar bagi ketiga-tiga lokasi Kutub Utara kita; Kutub Utara secara geografi, Kutub Utara melalui definasi medan magnetnya, dan Kutub Geomagnet yang merupakan satu bentuk anggaran nilai Kutub Utara.

Anda boleh menonton video dari MinutePhysics ini untuk maklumat lanjut.

Sekian.

Penulis merupakan seorang pensyarah Fizik dan Matematik dari HELP University. Sila hantarkan email kepada [email protected] sekiranya ada sebarang soalan ataupun komen.

Rujukan dan bacaan lanjut:

“North Pole”, National Geographic. https://www.nationalgeographic.org/encyclopedia/north-pole/

“Reversals: Magnetic Flip”, British Geological Survey. http://www.geomag.bgs.ac.uk/education/reversals.html

“Magnetic north just changed. Here’s what that means.”, National Geographic. https://www.nationalgeographic.com/science/2019/02/magnetic-north-update-navigation-maps/

“Explained: Dynamo Theory”, MIT News. https://news.mit.edu/2010/explained-dynamo-0325


Dari mana datang ulat buah?

Apabila disebut manga, belimbing, betik dan kemanisan buah-buah ini pastinya mengiurkan. Malangnya buah-buah ini apabila dibeli dan dipotong terdapat makhluk-makhluk kecil berwarna putih menggeliat ke kiri dan ke kanan cuba melarikan diri dari gerakan tangan yang memotong buah-buah yang baru dibeli itu. Dari mana datangnya ulat-ulat putih ini? Bagaimana mereka ini boleh berada di dalam buah-buah ini? Apabila buah dipilih kulit luarnya kelihatan elok dan tiada rosak tetapi malangnya ada makhluk perosak rupanya sedang berpesta buah-buahan di dalam.

Ulat ini datang dari lalat buah. Lalat yang datang ke buah-buah yang sedang membesar menyuntik telur-telur mereka ke dalam isi buah-buah ini. Telur ini akan menetas menjadi ulat-ulat yang bakal merosakkan isi buah-buahan. Seekor lalat betina berkeupayaan bertelur sehingga 500 biji telur sepanjang hayatnya. Telur ini akan mengambil masa minimum sehari untuk menetas. Larva akan keluar dari telur. Menggunakan cangkuk yang ada pada mulut larva, proses memakan buah akan berlaku. Sebab inilah lalat buah telah disenarai oleh 64 buah negara dunia sebagai perosak utama tanaman.

Malaysia pastinya tidak terkecuali. Kita sendiri selalu mengalami masalah ini. Ulat-ulat telah dahulu memakan buah-buah yang dibeli kita. Sebagai contoh lalat buah dari Bactrocera papayae terkenal sebagai perosak bagi buah betik, jambu batu, manga, belimbing dan banyak lagi.

Terdapat satu lagi jenis serangga yang berkait rapat dengan lalat buah iaitu dipanggil penyengat atau “wasp”. Serangga ini diguna dibeberapa tempat sebagai kawalan biologi lalat buah. Kawalan biologi ini penting bagi mengelak penggunaan racun serangga yang bukan sahaja membunuh lalat buah tetapi haiwan lain dan semestinya beracun kepada manusia. Contohnya penggunaan malathion yang boleh mengganggu sistem saraf manusia. Kawalan biologi ini selalunya melibatkan penggunaan musuh semulajadi perosak. Penyengat ini merupakan musuh semulajadi lalat buah.

Penyengat mempunyai satu struktur badan yang panjang dan tajam. Struktur ini berkeupayan menyucuk atau menyuntik telur penyengat ke dalam ulat lalat buah. Struktur ini dipanggil ovipositor. Ovipositor ini akan digerak-gerak sehingga dapat menembusi badan ulat. Apabila dicucuk telur penyengat akan dimasukkan ke dalam ulat. Telur ini akan menetas menjadi ulat di dalam ulat lalat buah.

Ulat penyengat akan bertindak sebagai parasit memakan semua nutrient dalam badan ulat lalat buah. Ulat lalat buah akan meneruskan fasa kitar hidup yang ada sehingga ke fasa pupa. Sepatutnya lalat buah dewasa yang akan keluar dari pupa tetapi yang keluar dari pupa adalah penyengat dewasa. Penyengat ini juga digelar parasitoid yang merujuk kepada serangga yang ulatnya menjadi parasit bagi perumah(serangga lain).

Secara sejarahnya, seawal tahun 1912, Hawai telah menggunakan penyengat dari spesies Psyttalia humilis dan Diachasmimorpha tyroni dalam kaedah kawalan biologi lalat buah. Begitulah rantaian kehidupan dua jenis serangga ini. Satu serangga memakan buah-buahan, satu lagi hidup memakan serangga itu dari dalam. Inilah ciptaan Tuhan, mereka dicipta merosak memusnah yang lain demi kelangsungan kehidupan spesiesnya. Telah dicipta dan acuannya begitu.

Pastinya manusia itu berbeza dengan haiwan yang tidak mempunyai kod-kod moral, etika dan agama. Bukanlah kehidupan ini, kita hidup atas musnahnya orang lain.

Rujukan


Cara Membina Jalur Gemilang menggunakan set geometri

Bendera Malaysia yang juga dikenali sebagai Jalur Gemilang telah direka oleh Mohamed Hamzah merupakan lambing kedaulatan Negara Malaysia. Sebagai rakyat Malaysia, kita sepatutnya menghormati Jalur Gemilang dan mengenalinya.

Tapi tahukah anda cara-cara untuk melukis Jalur Gemilang dengan tepat dan betul menggunakan set geometri?

Jom, sediakan Kertas, alat tulis seperti pensil, pembaris dan set geometri.

Kita lukis bersama-sama Jalur Gemilang dengan mengikut panduan seperti dibawah. Video juga disediakan dibawah untuk memahami cara pembinaan bendera ini dengan lebih jelas.

Langkah 1: Persediaan

Langkah ini adalah persediaan untuk melukis Bendera Malaysia dan ukuran-ukuran ini diperlukan semasa proses pembinaan Jalur Gemilang

a. Bina garisan yang ditetapkan sebagai 1 unit

b. Bina garisan berukuran 2 ½ unit

c. Bina garisan 2 2/3 unit

Langkah 2: Melukis Bahagian 14 Jalur

Langkah 3: Persediaan Melukis Bulan Sabit dan Bintang

Titik persilangan S, T, U dan V ditanda

Langkah 4: Melukis Bulan Sabit

Langkah 5: Melukis Bintang 14 Bucu

Bintang 14 bucu yang akan dihasilkan ini hanyalah anggaran sahaja, bukan 100% tepat. Jadi bintang yang terhasil mungkin akan kelihatan sedikit tidak seragam. Teknik yang digunakan disini adalah yang paling ringkas dan mudah untuk dihasilkan.

Kemaskan, maka siaplah Jalur Gemilang anda untuk diwarnakan

Selamat Mencuba


Ini 10 Negara Paling Kecil di dunia

Kita tahu bahawa Malaysia bukanlah sebuah negara yang besar dibandingkan dengan negara-negara seperti China, Rusia dan USA. Namun kita juga tahu bahawa jiran-jiran terdekat kita adalah lebih kecil berbanding dengan Malaysia.

Negara jiran kita seperti Singapura dan Brunei adalah sangat kecil dibandingkan dengan negara kita. Malah, Singapura (721.5 km persegi) adalah lebih kecil berbanding dengan negeri terkecil di negara kita iaitu Perlis (819 km persegi). Namun, masih wujud negara yang lebih kecil berbanding Singapura. Malah, Singapura tak termasuk pun dalam senarai 10 negara terkecil di dunia! Jom kita kenali negara-negara terkecil di dunia ini.

Malta

Malta adalah sebuah kepulauan di selatan Eropah dan berada di Laut Mediterranean. Negara yang kesepuluh terkecil ini mempunyai keluasan sekitar 316 kilometer persegi dan ibu kotanya, Valletta merupakan ibu kota terkecil dalam Kesatuan Eropah dengan keluasan 0.8 kilometer persegi. Malta mempunyai sejarah yang panjang disebabkan oleh kedudukan geografinya yang berada di Laut Mediterranean. Kepulauan ini telah mula didiami lebih 7 ribu tahun lalu dan telah diterokai oleh berbagai tamadun seperti tamadun Greek, Rom, Arab dan British. Oleh sebab itu, terdapat banyak tinggalan bersejarah di negara ini sehingga mendapat pengiktirafan daripada UNESCO.

Maldives

Maldives adalah sebuah kepulauan kecil di selatan Asia dan terletak di Lautan Hindi. Negara ini mempunyai keluasan 300 kilometer persegi menjadikannya negara kesembilan terkecil di dunia. Dengan pantai yang menarik dilengkapi dengan kemudahan yang sangat baik, pelancongan merupakan sektor kedua terpenting dalam menjana ekonomi di negara ini selepas perikanan. Maldives adalah antara negara yang menjadikan Islam sebagai agama rasminya.

Saint Kitts and Navies

Sejujurnya, penulis belum pernah mendengar nama negara ini kecuali setelah mencarinya di Google. Saint Kitts and Navies merupakan sebuah kepulauan yang terletak di Hindia Barat dan termasuk dalam Antillen Kecil. Kepulauan Saint Kitts and Navies ini adalah antara tempat pertama di Carribean yang dijajah oleh penjajah dari Eropah. Negara ini menduduki tempat kelapan negara terkecil dengan keluasan sekitar 261 kilometer persegi.

Marshall Island

Marshall Island adalah sebuah kepulauan yang terletak di tengah Lautan Pasifik dengan keluasan 181 kilometer persegi. Disebabkan kedudukannya yang jauh di tengah Lautan Pasifik, Marshall Island hanya menerima kurang daripada 5 ribu pengunjung setiap tahun. Oleh itu, negara ini perlu bergantung kepada sumber lain untuk menjana ekonomi tempatan seperti perikanan dan penjanaan tenaga melalui sumber yang boleh diperbaharui seperti cahaya matahari dan angin. Walaupun saiznya yang kecil, pulau ini sebenarnya adalah negara yang mempunyai peratus lautan yang terbesar iaitu 97.87% negara ini terdiri terdiri daripada lautan.

Liechtenstein

Liechtenstein adalah sebuah negara di Eropah yang terletak di antara negara Switzerland dan Austria. Negara kecil ini hanya berkeluasan 160 kilometer persegi namun kecantikannya tiada bandingan. Liechtenstein terdiri daripada kawasan pergunungan dan lembah menjadikannya seolah-olah seperti sebuah tempat dari kayangan.

San Marino

San Marino adalah sebuah negara di Eropah dan dikelilingi sepenuhnya oleh negara Itali. Namun negara ini bukanlah satu-satunya negara yang dikelilingi oleh Itali. Kita akan lihat sebentar lagi negara mana yang juga dikelilingi oleh Italy. San Marino hanya mempunyai keluasan 61 kilometer persegi! Namun ia merupakan antara negara yang mempunyai kekayaan yang tak terbanding. Negara ini adalah satu-satunya negara yang mempunyai pemilikan kereta yang lebih banyak berbanding bilangan rakyatnya sendiri.

Tuvalu

Tuvalu adalah satu lagi kepulauan yang terletak di Lautan Pasifik dengan keluasan 26 kilometer persegi. Negara ini terdiri daripada beberapa pulau dan pulau terbesarnya ialah Funafuti. Disebabkan kedudukan geografinya yang sangat terasing, negara ini tidak dikunjungi pelancong seperti negara-negara lain. Tidak banyak benda yang boleh dilakukan di negara ini. Malah banyak penduduk di sini keluar bekerja di negara lain seperti New Zealand dan Australia.

Nauru

Nauru adalah sebuah negara yang berjiran dengan negara yang keempat dalam senarai ini namun mempunyai keluasan 21 kilometer persegi. Nauru mempunyai sejarahnya yang tersendiri. Ia kaya dengan sumber alam semula jadi iaitu fosfat. Sekitar tahun 1950-an, Nauru mula menggali sumber fosfat dengan agresif dan mula memperoleh kekayaan dengan cepat. Namun sumber ini tidak berkekalan. Sekitar 1980-an, sumber fosfat di Nauru mula berkurang dan tidak mampu lagi menampung negara ini selain kegagalan menguruskan harta negara. Akhirnya, negara ini mula mengalami kemerosotan ekonomi.

Monaco

Monaco kerap kali disalah anggap bahawa ia adalah sebahagian daripada Perancis. Ini kerana Monaco dikelilingi oleh Perancis pada setiap sempadan kecuali di bahagian pesisir pantai yang bersempadan dengan Laut Mediterannean. Negara kecil ini mempunyai keluasan hanya 2.1 kilometer persegi. Walaupun kecil, negara ini adalah antara yang terkaya di dunia. Hampir 30 peratus daripada rakyat negara ini adalah jutawan!

Vatican City

Vatican adalah tidak asing lagi bagi mereka yang belajar tentang sejarah Islam dan Eropah kerana Vatican adalah tempat tinggal bagi pemerintah tertinggi dalam agama Kristian Katolik, Pope. Negara ini terletak betul-betul di tengah kota Rom dan hanya bersaiz 0.44 kilometer persegi. Di sinilah tempat Pope dipilih dan juga tempat Pope memberi arahan ke seluruh masyarakat Kristian sejak zaman empayar Rom dahulu.

Rujukan


Betulkah Teknologi 5G Selamat?

Saya pasti kita semua mempunyai telefon pintar dalam poket. Malah sebahagian anda mungkin membaca artikel ini menggunakan telefon pintar anda. Seperti yang kita sudah tahu, telefon pintar ini dapat mengakses internet melalui rangkaian yang sedia ada pada hari ini seperti 4G LTE. Apabila telefon kita menunjukkan simbol ‘3G’, ‘H’, atau ‘E’, kita pasti akan hampa, atau kita akan mencari-cari kawasan yang mempunyai isyarat 4G. Teknologi 4G telah dilancarkan di Malaysia pada tahun 2013 dan kini liputannya telah mencapai hampir ke semua kawasan yang mempunyai kepadatan pengguna telefon pintar yang tinggi. Teknologi 4G ini mempunyai kelajuan maksimum muat turun sekitar 100 megabit per saat (Mbps) dan kelajuan muat naik sekitar 50 Mbps.

Teknologi 4G ini mula diganti oleh teknologi 5G pada tahun 2019. Dengan perkembangan Internet Kebendaan (IoT), kereta tanpa pemandu, permainan servis awan (cloud-service games) dan realiti maya mudah alih, keperluan untuk internet yang lebih pantas mula timbul. Teknologi 4G tidak mampu menampung keperluan ini dan harus diganti (malah nak tengok video YouTube pun masih tersekat-sekat). Dengan kelajuan maksimum 10 gigabit per saat (10 Gbps), iaitu seratus kali ganda berbanding kelajuan 4G, teknologi 5G dijangka akan memenuhi keperluan pasaran hari ini.

Namun persoalan yang sering ditimbulkan oleh sebahagian orang ialah sama ada teknologi 5G ini selamat atau tidak.

Seperti 4G, 5G juga menggunakan gelombang elektromagnet untuk menghantar dan menerima data. Namun teknologi 5G menggunakan lebar jalur (bandwidth) yang lebih luas iaitu dari frekuensi yang digunakan oleh 4G (600 MHz hingga 2.5 GHz) hingga 100 GHz dan ke atas.

Dengan frekuensi yang lebih tinggi, lebih banyak data yang dapat dihantar dan diterima serta kependaman (latency) yang sangat rendah.

Seperti yang dijelaskan di atas, teknologi 5G menggunakan gelombang elektromagnet untuk penghantaran dan penerimaan data. Gelombang elektromagnet ini mempunyai pelbagai spektrum dari spektrum radio hingga sinaran gama bergantung kepada frekuensi gelombang ini. Spektrum radio mempunyai frekuensi yang rendah iaitu sekitar 300 MHz dan ke bawah. Frekuensi ini adalah sama dengan frekuensi yang kita lihat pada radio dalam kereta tu. Spektrum gelombang elektromagnet yang digunakan oleh teknologi 5G terletak pada spektrum gelombang mikro (600 MHz – 100 GHz).

Sinaran gelombang elektromagnet terbahagi kepada dua iaitu sinaran mengion dan tidak mengion (ionizing & non-ionizing radiation). Sinaran mengion ini boleh memberi kesan pada sel-sel dalam badan seperti merosakkan molekul protein, DNA dan RNA. Contoh sinaran mengion ialah sinar-X yang digunakan untuk melihat tulang dalam badan kita. Jika dikenakan dos yang banyak, ia boleh membunuh banyak sel dalam badan kita. Sebab itu pengimejan sinar-X mempunyai had tertentu untuk digunakan. Begitu juga dengan sinaran daripada sumber radioaktif di loji-loji nuklear. Pekerja-pekerja di loji nuklear perlu dipantau kadar pendedahan mereka terhadap sinaran mengion.

Sinaran tidak mengion pula terdiri daripada spektrum-spektrum yang mempunyai frekuensi yang lebih rendah seperti spektrum radio dan gelombang mikro. Teknologi 5G, 4G dan sebelumnya, serta wifi dan komunikasi radio kesemuanya menggunakan sinaran tidak mengion. Sinaran tidak mengion juga mempunyai kesan buruk seperti boleh menyebabkan kulit terbakar jika didedahkan secara berlebihan pada dos yang tinggi. Contohnya adalah ketuhar gelombang mikro (microwave oven) yang digunakan untuk memanaskan makanan. Ketuhar ini memancarkan sinaran tak mengion (gelombang mikro) menyebabkan molekul pada makanan tersebut bergetar dengan pantas dan memanaskan makanan tersebut.

Teknologi 5G tidak menggunakan sinaran mengion untuk penghantaran dan penerimaan maklumat. Jadi sepatutnya ia adalah selamat digunakan. Inilah yang disebutkan oleh pelbagai badan berautoriti seperti World Health Organization (WHO) dan United Nation (UN). Namun disebalik itu, terdapat juga bukti yang menunjukkan sebaliknya iaitu sinaran tidak mengion ini sebenarnya boleh memberi kesan buruk kepada manusia seperti peningkatan risiko kanser. Banyak kertas kajian yang menunjukkan bahawa terdapat kesan buruk penggunaan sinaran tidak mengion ini kepada badan manusia.

Kita masih belum tahu secara pasti sama ada teknologi ini selamat atau tidak dalam jangka masa panjang kerana teknologi ini baru sahaja diperkenalkan. Kajian terhadap penggunaan teknologi tanpa wayar seperti 2G, 3G, Wifi telahpun menunjukkan kesan buruk bagi pengguna yang kerap seperti peningkatan risiko kanser. Hanya masa serta sokongan dana terhadap kajian ini dapat memberikan jawapan jelas kepada kita.


5 Peristiwa Kepupusan Terbesar Di Planet Bumi

Kepupusan adalah apabila suatu spesis itu hilang dan lenyap secara keseluruhan dari muka Bumi ini. Kita sedia tahu bahawa banyak spesis telah pupus sepanjang zaman semenjak dahulu lagi. Antara kepupusan yang diketahui umum ialah kepupusan dinosaur jutaan tahun lalu. Namun, tidak ramai yang tahu bahawa dinosaur ini sebenarnya hidup dalam beberapa era dan setiap era ini, mempunyai peristiwa kepupusan atau ‘kiamat kecil’nya yang tersendiri yang menghapuskan hampir keseluruhan hidupan yang hidup pada era tersebut. Keseluruhannya, terdapat sebanyak lima peristiwa kepupusan besar yang telah melenyapkan lebih 3 per 4 spesis yang hidup pada sesuatu era tersebut. Jom kita lihat 5 peristiwa kepupusan yang telah berlaku dan juga 1 tambahan yang menarik untuk dihayati.

Pengakhiran era Ordovician ini berlaku kira-kira 444 juta tahun lalu dan telah mengorbankan sekitar 85 peratus spesis laut yang wujud ketika itu. Peristiwa kepupusan Ordovician atau Ordovician-Silurian ini diteorikan berlaku dalam dua kali ‘pukulan’. Kedua-dua pukulan ini dikaitkan dengan pengglasieran atau penghasilan glasier di Gondwana (benua utama di Bumi ketika itu). Pukulan pertama yang membunuh hidupan ketika itu dikaitkan dengan penurunan suhu Bumi disebabkan glasier dan penurunan paras laut. Selepas pukulan pertama berakhir, hidupan yang masih ada terus beradaptasi dengan norma baharu. Namun tidak lama kemudian, paras laut semakin meningkat dan perubahan iklim berlaku sekali lagi, kehidupan-kehidupan mula mati dan tidak sempat beradaptasi dengan perubahan yang ketara ini.

Kepupusan terbesar yang kedua ialah pada penghujung era Devonian iaitu sekitar 370 juta tahun lalu. Pengakhiran era ini telah membunuh 50 peratus genus ketika itu dan sekitar 70 hingga 82 peratus spesis telah pupus. Namun, tidak seperti kepupusan lain, kepupusan Devonian ini tidak disepakati akan sebab ia berlaku. Malah, tempoh peristiwa kepupusan ini juga agak panjang berbanding kepupusan lain iaitu selama tiga juta tahun. Oleh itu, banyak teori yang diusulkan tentang akibat berlakunya kepupusan Devonian ini. Antaranya ialah sinaran daripada letupan supernova yang berdekatan, letusan gunung berapi dan pelepasan magma yang berterusan.

Kepupusan Permian-Triassic ini berlaku pada penghujung era Permian dan awal era Triassic iaitu kira-kira 250 juta tahun lalu. Peristiwa ini merupakan peristiwa kepupusan yang paling buruk pernah berlaku berbanding 4 peristiwa yang lain kerana ia telah mengorbankan 95 peratus daripada spesis yang melata di daratan dan yang berenang di lautan. Terdapat dua sebab yang diusulkan oleh para ahli paleontologi iaitu hentaman oleh asteroid dan letusan gunung-gunung berapi secara besar-besaran. Hasilnya ialah peningkatan suhu global sebanyak 6 darjah Celcius dan pengeluaran gas rumah hijau yang ketara dan seterusnya membunuh kebanyakan hidupan yang hidup.

Era Triassic telah menyaksikan dinosaur pertama muncul dan melata di Bumi setelah peristiwa Kepupusan Permian-Triassic sebelum itu. Dalam era Triassic, Bumi ini boleh dibahagikan kepada dua bahagian iaitu Pangea dan Panthalessa. Pangea ialah sebuah benua super gergasi dan satu-satunya benua yang wujud pada ketika itu yang merupakan gabungan benua-benua yang ada hari ini. Manakala lautan pada waktu tersebut pula ialah Panthalessa dan merangkumi seluruh Bumi kecuali benua Pangea. Hidupan ketika ini merupakan saki baki spesis yang terselamat daripada kepupusan sebelum itu. Namun mereka tidak hidup lama. Selepas 50 juta tahun daripada peristiwa Kepupusan Permian-Triassic, benua Pangea mula merekah dan terpisah. Kemudian aktiviti letusan gunung berapi semakin meningkat di seluruh benua Pangea. Pelepasan gas karbon dioksida telah menyebabkan pemanasan global dan juga telah menyebabkan air laut menjadi berasid. Akibatnya, banyak hidupan daratan dan lautan telah terkorban. Namun, tidak semua pupus dan ada yang berjaya mengharungi malapetaka ini.

Selepas peristiwa kepupusan Triassic-Jurassic, kebanyakan hidupan yang melata di muka Bumi ialah dinosaur manakala hidupan di lautan didominasi oleh Mosasaur. Era Jurassic dan Cretaceous ini adalah era dinosaur yang biasa kita kenal melalui filem seperti Jurassic Park dan Jurassic World. Tyrannosaurus Rex atau lebih dikenali sebagai T-Rex, Titanosaurus dan Brachiosaurus yang berleher panjang, Stegosaurus yang mempunyai plat tajam di belakang, kesemua dinosaur ini hidup pada era Jurassic dan Cretaceous. Pada era ini juga, benua-benua mula bergerak dan membentuk 7 benua yang ada pada hari ini. Pengakhiran dinosaur ini berlaku sekitar 66 juta tahun lalu iaitu apabila sebuah asteroid sebesar 11 hingga 81 kilometer menghentam Bumi dan mengakibatkan malapetaka yang berganda-ganda seperti tsunami yang besar, peningkatan suhu yang ketara, kemusnahan hutan dan debu asap yang melitupi langit. Keadaan ini telah mengorbankan majoriti dinosaur di daratan, hidupan di lautan serta tanam-tanaman.

Demikianlah 5 peristiwa kepupusan terbesar yang pernah berlaku dalam sejarah Bumi kita. Namun, ia masih belum berakhir. Para saintis berpendapat bahawa kita sedang melalui fasa kepupusan ke 6 dan peristiwa ini bukanlah disebabkan oleh asteroid, letusan gunung berapi atau gempa Bumi, tetapi disebabkan oleh tangan-tangan manusia sendiri yang melenyapkan banyak spesis yang ada di Bumi ini. Jadi, marilah kita berusaha memelihara flora dan fauna yang ada daripada berlakunya kepupusan. Kurangkan penggunaan kereta atau motosikal dan banyakkan menggunakan basikal atau bas untuk bergerak bagi mengurangkan pelepasan gas rumah hijau, elakkan pembakaran terbuka, kurangkan penggunaan plastik dan cuba berusaha semampu mungkin untuk memelihara khazanah yang ada hari ini.

Rujukan


6 Syarikat Teknologi Gergasi yang Jatuh Tersungkur

Kehidupan kita pada dekad yang baru ini dipenuhi dengan pelbagai teknologi moden seperti rangkaian internet yang luas, ribuan model telefon pintar di pasaran dan jam-jam tangan pintar yang merekodkan kesihatan kita. Banyak syarikat berlumba-lumba untuk menembusi pasaran tekonologi hari ini kerana permintaan yang tinggi. Berbagai lagi idea yang ditransformasikan dalam bentuk peranti telah dicipta. Namun, tidak semua teknologi ini berjaya mendapat tempat dalam kalangan warga Bumi era baru ini. Ada yang gagal pada peringkat awal, ada yang tersungkur mencari pelabur dan penjana malah ada juga yang berjaya tetapi tidak mampu mengekalkan kejayaan mereka. Dalam artikel ini, saya kongsikan 6 teknologi (dan juga syarikat) yang cuba membawa idea-idea baharu namun gagal dalam mencapai sasaran mereka.

Vine merupakan sebuah platform sosial yang berasaskan video berulang 6 saat. Aplikasi Vine mula dilancarkan pada tahun 2013 dan meraih kemuncak popularitinya pada tahun 2014 apabila 200 juta pengguna menggunakan Vine untuk berkongsi video mereka. Banyak selebriti yang ada pada hari ini memulakan kerjaya mereka dari Vine seperti Zach King dan Logan Paul. Namun, Vine sudah tidak lagi dikenali pada hari ini seperti Instagram dan Facebook. Kejatuhan Vine ini sebenarnya bermula sebelum pelancaran Vine lagi. Vine telah dibeli oleh Twitter pada tahun 2012 sebagai sebuah platform video bagi laman Twitter dan juga sebagai sebuah serang balas terhadap Facebook yang telah membeli Instagram pada tahun yang sama. Kejatuhan Vine berpunca dari Twitter sendiri kerana Twitter tidak mempunyai halatuju yang jelas untuk Vine. Pada tahun 2015, Twitter telah melancarkan sokongan video bagi platform mereka sendiri yang tidak menggunakan Vine. Masalah halatuju ini telah menyebabkan pengasas Vine meninggalkan Vine pada tahun 2014 dan diikuti pula oleh pengurusan lain. Masalah pentadbiran Vine ini berlarutan, dan Vine gagal untuk menumpukan bakat mereka untuk meningkatkan lagi kualiti perkhidmatan untuk para pengguna. Akhirnya pada tahun 2016, platform Vine telah ditamatkan oleh Twitter.

Syarikat Blockbuster LLC ini pasti diketahui ramai terutamanya bagi mereka yang sentiasa menantikan filem-filem Hollywood yang baharu. Syarikat ini merupakan pengeluar utama filem-filem ini melalui sewaan kaset video di kedai-kedai mereka. Pada penghujung abad ke 20, syarikat ini mula meraih populariti dan berjaya menembusi pasaran dunia. Kaset-kaset video ini memberikan platform kepada para penonton untuk menonton filem-filem yang diminati di rumah mereka tanpa perlu ke panggung wayang. Apabila masuk ke abad baru, internet mula popular dan digunakan dalam kalangan masyarakat. Pengenalan teknologi 3G telah membolehkan penstriman video melalui internet di mana-mana sahaja. Namun, Blockbuster LLC tidak mahu berinovasi dan mengambil manfaat teknologi ini. Akibatnya, Blockbuster LLC mula kehilangan pelanggan mereka kepada syarikat lain seperti Netflix. Pada 2010, Blockbuster terpaksa memfailkan bankrap dengan mempunyai hutang lebih 1 billion dollar. Suatu ketika dahulu, syarikat ini mempunyai lebih 9000 kedai penyewaan video. Kini hanya satu sahaja kedai Blockbuster yang tinggal.

Masyarakat di Malaysia pasti pernah mendengar tentang Segway beberapa tahun lalu. Mana tidaknya, pengangkutan dua tayar yang dapat mengimbangi badan penggunanya ini kelihatan seperti datang dari masa hadapan. Pengguna dapat bergerak dengan pantas dengan hanya menggerakkan badan ke hadapan dan kebelakang sahaja. Berbagai model Segway telah dikeluarkan ke seluruh dunia dan menjadi popular apabila selebriti mula menggunakannya. Namun, Segway tidak bertahan lama. Banyak peristiwa yang membawa kepada pengakhiran ini. Yang paling utama ialah dari sudut peraturan jalan raya. Segway ini masih lagi tidak dapat diketegorikan sama ada ia adalah pengangkutan yang hanya boleh digunakan di jalan raya atau ia boleh digunakan di laluan pejalan kaki. Pada Julai 2020, Segway telah mengumumkan bahawa mereka akan berhenti mengeluarkan model baharu.

Masyarakat Malaysia mungkin tidak pernah mendengar nama Juicero ini namun ia pernah hangat dan tular di dunia barat. Juicero merupakan sebuah produk yang bertujuan memudahkan semua orang untuk menghasilkan jus buah-buahan di rumah. Kebiasaannya, kita perlu membasuh dan memotong buah-buahan, dan kemudian memasukkan buah-buahan tersebut kedalam mesin jus. Selepas jus siap diperah, kita perlu membasuh semula mesin jus dan membuang lebihan serat buah tadi. Juicero cuba menyelesaikan masalah ini dengan menyediakan mesin Juicero dan pek jus buah-buahan. Mesin Juicero ini dapat menghasilkan jus dengan memerah pek tersebut. Pengguna hanya perlu memasukkan pek tersebut ke dalam mesin, imbas kod pek tersebut pada telefon dan tunggu mesin Juicero menghasilkan jus. Konsep ini telah menarik banyak pelabur kerana menggunakan teknologi Internet Kebendaan. Namun, produk ini tidak bertahan lama kerana mesin Juicero tersebut dijual pada harga yang sangat mahal iaitu sekitar RM 3000. Kemudian, terdapat pendedahan bahawa pek Juicero tersebut dapat menghasilkan jus dengan kualiti yang sama tanpa memerlukan mesin yang mahal itu. Akibatnya, penjualan mesin Juicero menjunam dan akhirnya syarikat Juicero terpaksa menutup operasi pada tahun 2017.

Jenama Kodak sangat popular suatu ketika dahulu kerana ia mendominasi pasaran fotografi. Kodak telah diasaskan pada tahun 1888 oleh George Eastman dan Henry A. Strong dengan visi membawa peluang fotografi kepada semua orang. Kodak berjaya merevolusi teknologi fotografi dengan pelaburan yang banyak dalam bidang teknologi fotografi filem dan bahan-bahan kimia yang berkaitan dengan filem. Banyak kilang dan makmal kimia yang dihasilkan bagi meningkatkan lagi kualiti kamera Kodak ini. Pada tahun 1975, Steven Sasson, seorang jurutera Kodak berjaya menghasilkan kamera digital pertama yang tidak lagi perlu menggunakan filem dan kartrij (cartridge). Namun, Kodak tidak mengambil peluang memajukan lagi ciptaan baharu ini kerana mereka telah banyak melabur dalam teknologi filem dan terlalu banyak kilang filem mereka di serata dunia. Situasi ini menyebabkan banyak syarikat mula mencuba teknologi ini seperti Canon, Nikon dan Fujifilm. Penghasilan kamera digital sangat murah, ringan dan lebih berkualiti berbanding kamera filem. Walaupun Kodak cuba untuk meneroka semula bidang kamera digital ini, mereka tidak mampu bersaing dengan syarikat-syarikat lain kerana masih lagi mengandaikan bahawa teknologi kamera filem tetap akan laku dalam pasaran. Akhirnya pada tahun 2012, Kodak jatuh bankrap setelah gagal bersaing dan berinovasi dalam fotografi yang mereka sendiri telah mendominasi berdekad-dekad sebelumnya.

Jika anda lahir pada tahun 90-an atau sebelumnya, pasti anda pernah mendengar jenama Nokia. Mana tidaknya, hampir semua orang mempunyai telefon bimbit Nokia. Malah ada juga dalam kalangan pelajar sekolah yang mencuri-curi bawa masuk telefon Nokia mereka ke asrama. Antara model yang popular ialah Nokia ‘tiga-tiga sekupang’ atau Nokia 3310. Ini kerana telefon ini berdering dengan sangat kuat serta getarannya boleh menusuk ke tulang! Permainan ‘Snake’ juga popular disebabkan telefon ini. Jenama Nokia, telah mendominasi dan menguasai pasaran telefon bimbit pada dekad yang lalu. Namun hari ini, hampir tiada orang yang menggunakan jenama Nokia lagi. Kejatuhan Nokia bermula apabila iPhone dan Android mula memasuki pasaran telekomunikasi. Nokia pernah mencuba telefon yang mempunyai skrin berwarna, dan berkamera seperti model N95 dan N96. Nokia juga telah membawa servis permainan mudah alih Ngage pada tahun 2008. Namun dengan sistem pengendalian Symbian (Symbian OS) yang tidak mesra pengguna, ramai pengguna meninggalkan Nokia dan menggunakan telefon pintar lain seperti iPhone dan Samsung Galaxy.

Pengajaran

Begitulah 6 syarikat teknologi yang popular serta mendapat perhatian ramai, namun disebabkan kegagalan dalam pelbagai aspek terutamanya dalam berinovasi, mereka tersungkur ke Bumi. Pada hari ini, kita sangat kenal pada jenama besar seperti Apple, Samsung, Netflix, Microsoft, Facebook dan Google. Namun, kita tidak tahu apa yang akan terjadi di masa akan datang. Mereka mungkin akan terus mendominasi. Namun mereka juga mungkin gagal jika tersalah langkah. Sama juga dengan kehidupan kita. Pastikan kita merancang kehidupan kita dengan baik. Jika kita gagal merancang dengan baik, kita sebenarnya merancang untuk gagal.


10 Fakta tentang Bumi yang Kita Patut Tahu

Bumi kita ini adalah satu-satunya planet yang didiami oleh manusia, haiwan dan tumbuh-tumbuhan sejak ribuan tahun lalu. Ratusan juta tahun lalu, dinosaur-dinosaur mendiami planet ini dan kemudian selepas era dinosaur berakhir, kita pula yang hidup di sini. Planet ini ialah tempat kehidupan kita. Rumah kita. Segala urusan kehidupan kita, dilakukan di Bumi. Semakin kita melata di Bumi, semakin kita kagum dengan segala yang ada di Bumi. Namun, sebanyak mana yang kita ketahui tentang Bumi kita ini? Dalam artikel ini, kita akan lihat 10 fakta yang menarik tentang Bumi kita ini.

Bumi kita ini terletak dalam sebuah sistem bintang yang dikenali sebagai sistem suria. Di dalam sistem suria ini, Matahari berada di pusatnya, dan terdapat 8 planet yang mengelilingi Matahari pada jarak masing-masing. Bumi merupakan salah satu planet ini dan ia merupakan planet ketiga daripada susunan jarak planet ke Matahari dengan purata jarak 150 juta kilometer dari Matahari.

Bumi sebenarnya bukanlah sebuah sfera yang betul-betul sfera tetapi Bumi ini terbonjol sedikit disebabkan oleh putaran Bumi. Bagi sfera yang unggul, ia akan mempunyai jejari yang sama di semua lokasi. Jarak dari permukaan ke pusat sfera adalah sama panjang. Bumi berbentuk sfera oblat iaitu sfera yang ‘dipenyekkan’ pada kawasan kutub utara dan selatan. Oleh itu, jarak dari kutub utara dan selatan ke pusat Bumi adalah lebih hampir berbanding jarak dari khatulistiwa ke pusat Bumi.

Kita tahu bahawa 1 hari adalah bersamaan dengan 24 jam dan kita juga tahu bahawa Bumi ini berputar pada paksinya. Namun, satu putaran 360° Bumi adalah lebih kecil daripada 24 jam iaitu hanya sekitar 23 jam 56 minit dan 4 saat. Perbezaan ini adalah disebabkan oleh kesan gerakan Bumi pada orbitnya. Bumi bukan sahaja berputar, tetapi ia juga mengorbit Matahari. Jika anda berminat untuk mengetahui dengan lebih lanjut, anda boleh membuat carian perbezaan hari sidereus dan hari suria.

Bumi kita pada hari ini terdiri daripada 7 benua dan 4 lautan. Namun, keadaan Bumi jutaan tahun lalu berbeza dengan keadaan pada hari ini. Sekitar 300 juta tahun lalu, Bumi hanya terdiri daripada 1 benua gergasi yang diberi nama Pangea serta 1 lautan gergasi yang diberi nama Panthalessa. Dinosaur yang ada pada ketika ini dapat melata ke seluruh kawasan daratan di Bumi. Benua Pangea ini tidak kekal lama. Benua ini melalui beberapa proses pemisahan sepanjang ratusan juta tahun sehinggalah kepada keadaan pada hari ini.

Segala makhluk yang ada di alam semesta ini mempunyai tarikh lahir masing-masing. Begitu juga dengan Bumi. Bumi kita berumur sekitar 4.5 bilion tahun (atau 4500 juta tahun). Umur ini dapat ditentukan berdasarkan kajian mengenai Matahari, Bulan dan juga batu-batuan yang wujud di Bumi. Kelahiran Bumi ini berlaku serentak dengan kelahiran sistem suria. Oleh sebab itu, Matahari dan planet-planet di dalam sistem suria mempunyai umur yang hampir sama iaitu sekitar 4.5 bilion tahun.

Bumi kita ini dipenuhi oleh lautan. Jika kita pergi ke lautan, berapa dalam kita boleh pergi sebelum mencapai dasarnya? Kalau di tepi pantai, sudah pasti dasarnya tidaklah begitu dalam. Tak sampai 10 meter pun. Namun apabila kita pergi ke tengah-tengah laut, dasar laut tersebut akan menjadi sangat dalam. Dasar laut yang paling dalam di muka Bumi ini adalah di suatu kawasan peparit yang dinamakan sebagai peparit Mariana. Kawasan ini terletak di barat Lautan Pasifik dan 200 kilometer timur dari pulau Mariana.

Antara sebab Bumi kita ini dapat didiami oleh manusia adalah sebab atmosferanya yang selamat untuk manusia. Seperti yang kita sedia maklum, manusia memerlukan oksigen untuk bernafas. Namun, sebenarnya udara atau atmosfera di Bumi kita ini bukanlah oksigen sepenuhnya. Udara yang kita hirup ini mengandungi 78% nitrogen, 20% oksigen dan 2% gas-gas lain. Pecahan udara ini yang membolehkan kita bernafas. Jika peratus oksigen terlalu tinggi, kita boleh mengalami keracunan oksigen dalam darah kita.

Eh, bukankah nitrogen yang paling banyak seperti pada nombor 4? Ya, nitrogen merupakan unsur paling banyak dalam atmosfera, namun dalam kerak Bumi, unsur yang paling banyak ialah oksigen yang merangkumi 46.4% daripada jisim Bumi diikuti oleh silikon (28.2%) dan aluminium (8.3%).

Sistem suria kita terdiri daripada 8 buah planet. 2 daripadanya tidak mempunyai bulan iaitu planet Utarid dan Zuhrah. Manakala 6 planet lain mempunyai bulan masing-masing yang mengelilingi planet tersebut termasuklah Bumi. Bumi ialah satu-satunya planet dengan hanya 1 bulan yang mengelilinginya.

Bumi kita berputar pada paksinya dan juga mengelilingi Matahari. Putaran Matahari menyebabkan perubahan siang dan malam. Manakala pusingan orbit Bumi mengelilingi Matahari pula menyebabkan berlakunya 4 musim. Kejadian 4 musim ini adalah disebabkan kecondongan Bumi pada paksinya iaitu sebanyak 23.5° daripada satah orbitnya. Disebabkan kecondongan ini, pada bulan tertentu, sebahagian Bumi akan menerima cahaya Matahari dengan lebih lama berbanding bahagian Bumi yang lainnya.


10 Perkara Menarik tentang Alam Semesta

Alam semesta ini sangatlah besar dan tak terjangkau dek akal memikirkannya. Ia dipenuhi oleh berbilion-bilion bintang, galaksi, lohong hitam, dan segala jenis objek yang wujud di angkasa. Banyak khazanah alam semesta ini dikaji oleh ahli-ahli fizik dan astronomi yang kita tidak tahu. Oleh itu, jom kita baca artikel ini berkenaan dengan 10 fakta menarik tentang alam semesta yang anda mungkin tidak tahu!

Lebih 100 tahun lalu, ahli fizik dan astronomi menyangka bahawa alam semesta ini adalah statik dan tidak berubah termasuklah Albert Einstein. Kemudian pada tahun 1929, Edwin Hubble, seorang ahli astronomi British mendapati bahawa hampir kesemua galaksi bergerak menjauhi galaksi kita, Bima Sakti. Daripada penemuan ini, ahli fizik dan astronomi mengusulkan sebuah model kelahiran alam semesta iaitu model Letupan Besar (Big Bang). Berdasarkan model ini, alam semesta ini bermula dari sebuah titik kecil dan mengembang kepada alam semesta yang kita lihat pada hari ini.

Alam semesta kita ini mempunyai permulaannya sama seperti manusia. Namun manusia yang hidup hari ini, paling tua pun lahir sekitar awal abad ke 20. Sudah tiada lagi manusia yang hidup sebelum tahun 1900. Namun alam semesta kita lebih tua dari segala yang terdapat di dalamnya. Berdasarkan kajian mengenai taburan dan pergerakan galaksi, para ahli astronomi menghitung umur alam semesta pada nilai 13.7 billion tahun! Ini bermakna, peristiwa Letupan Besar berlaku pada 13.7 bilion tahun lalu.

Jadi, umur alam semesta kita ialah 13.7 bilion tahun. Bagaimana pula dengan saiznya? Ini juga menjadi tanda tanya dalam kalangan ahli astronomi. Lalu mereka pun menghalakan teleskop mereka ke angkasa untuk melihat pergerakan galaksi-galaksi yang dapat dilihat. Berdasarkan pencerapan ini, ahli astronomi menganggarkan bahawa saiz diameter alam semesta yang dapat dilihat ialah 93 bilion tahun cahaya atau 880 septilion meter iaitu 880 diikuti oleh 24 kosong dibelakangnya. Fuh. Besar tu!

Galaksi dan bintang yang dapat dilihat oleh teleskop-teleskop di Bumi, datang dalam bentuk cahaya. Malah, semua yang kita lihat ini, adalah disebabkan oleh cahaya yang masuk ke mata kita. Kita mungkin sangka bahawa cahaya ini adalah sekelip mata. Namun pada hakikatnya, cahaya juga mempunyai kelajuannya yang tersendiri iaitu 300 juta meter sesaat. Oleh sebab itu, bintang-bintang yang kita lihat di angkasa sebenarnya adalah keadaan bintang-bintang tersebut di masa lampau. Semua yang kita lihat adalah masa lampau.

Apabila kita mendongak ke langit malam yang jauh dari pencemaran cahaya dan tanpa gangguan awan, kita dapat lihat beribu-ribu bintang bertaburan di langit. Bintang-bintang ini terdiri daripada pelbagai gas, namun lebih 90% daripada gas di dalam bintang ialah unsur hidrogen dan helium. Kedua-dua unsur hidrogen dan helium ini wujud ketika kelahiran alam semesta iaitu ketika peristiwa Letupan Besar.

Salah satu deria daripada lima deria manusia ialah pendengaran. Di kawasan bandar, telinga kita dapat mendengar bunyi-bunyi kereta yang meluncur di jalan raya. Di kawasan kampung pula, kita dapat mendengar bunyi-bunyi burung bersiul. Bagaimana pula dengan bunyi di alam semesta? Sebenarnya, alam semesta ini sangatlah sunyi. Jika kita ke angkasa, kita tak dapat mendengar apa-apa pun. Ini kerana bunyi dihasilkan oleh getaran pada udara. Disebabkan angkasa ini ialah vakum, maka bunyi tidak dapat dipindahkan di angkasa.

Teleskop-teleskop yang ada pada hari ini mempunyai saiz yang sangat besar. Malah ada yang mencecah 10 meter saiz cerminnya. Namun, tidak semua yang ada di alam semesta, dapat dicerap oleh teleskop-teleskop ini walaupun saiznya sebesar Bumi. Ini kerana alam semesta kita dipenuhi oleh 2 entiti yang tidak diketahui oleh ahli astronomi iaitu tenaga gelap dan jirim gelap. Kedua-dua entiti ini hanya diketahui kewujudannya melalui kesan graviti kepada objek yang dapat dilihat. Dengan melihat pada kesan graviti ini, ahli astronomi menyimpulkan bahawa semua yang dapat kita lihat melalui teleskop hanyalah 4 peratus daripada keseluruhan isi kandungan alam semesta! 96 peratus lagi masih misteri.

Permukaan matahari mempunyai suhu sekitar 5 ribu darjah Celcius. Bumi pula mempunyai suhu purata 15 darjah Celcius. Bagaimana pula dengan alam semesta? Alam semesta juga mempunyai suhunya yang tersendiri iaitu sekitar -270 darjah Celcius. Namun suhu ini bukanlah malar. Ketika alam semesta mula lahir daripada letupan besar, suhunya mencecah jutaan darjah Celcius. Setelah ia berkembang, suhu ini mula menurun sehinggalah suhu -270 darjah Celcius sekarang.

Tanpa cahaya matahari, kita dapat lihat kegelapan langit di malam hari yang dihiasi oleh cahaya-cahaya kerdipan bintang. Apabila kita meneroka ke angkasa, meninggalkan galaksi kita, alam semesta ini dipenuhi oleh ruang kosong yang langsung tidak mempunyai apa-apa. Beginilah keadaan alam semesta kita pada skala yang besar. Sebahagiannya dipenuhi oleh galaksi dan kluster galaksi. Manakala sebahagian lain pula hanyalah ruang kosong yang tidak mengandungi apa-apa pun. Jika anda tiba-tiba terperangkap di sini, hanya kegelapan yang ada!

Eh? Fakta nombor 3 mengatakan bahawa alam semesta mempunyai saiz diameter 93 bilion tahun cahaya. Maksudnya ia ada penghujung lah kan? Jawapannya ialah saiz 93 bilion tahun cahaya tersebut merujuk kepada alam semesta yang dapat dilihat. Cahaya yang sampai ke mata teleskop-teleskop di Bumi, paling jauh ialah 93 bilion tahun cahaya. Jadi, apa yang ada di sebalik itu? Jawapannya ialah kita tidak tahu. Namun berdasarkan model Letupan Besar, kemungkinannya ialah disebalik ‘penghujung’ alam semesta ini ialah galaksi-galaksi juga. Alam semesta kita tidak berpenghujung.

Begitulah serba sedikit maklumat berkenaan alam semesta yang mungkin kita tidak tahu. Namun ini bukanlah segala-galanya. Alam semesta ini mengandungi terlalu banyak khazanah untuk ditulis dalam sebuah artikel. Sama-samalah kita berfikir dan mengkaji betapa banyaknya khazanah yang belum diteroka.


10 Perkara Menarik Mengenai Graviti yang Kita Jarang Dengar

Ketika kita sekolah rendah dahulu, kita pernah belajar dalam subjek sains mengenai graviti. Graviti yang menyebabkan objek-objek ditarik ke Bumi. Namun, graviti bukan hanya menyebabkan objek-objek ditarik ke Bumi, malah banyak lagi perkara menarik berkenaan graviti. Oleh itu, jom kita belajar tentang 10 perkara menarik mengenai graviti!

Graviti wujud disebabkan oleh jisim dan sentiasa menghala ke arah jisim tersebut. Bumi mempunyai jisim yang sangat besar. Oleh itu, tarikan graviti Bumi sentiasa menghala ke arah pusat Bumi. Semua yang ada di Bumi, dan juga yang berdekatan dengan ruang angkasa Bumi, akan sentiasa di tarik ke arah Bumi. Air laut, kereta, bangunan, semuanya ditarik ke Bumi. Begitu juga dengan Bulan!

Jasad-jasad yang besar seperti Matahari dan Bumi, mempunyai tarikan graviti yang sangat besar. Ini disebabkan oleh besarnya jisim Matahari dan Bumi. Antara Matahari dengan Bumi, Matahari mempunyai jisim yang lebih besar. Jadi, tarikan graviti Matahari lebih besar berbanding tarikan graviti Bumi. Sebab itu Matahari mampu menarik semua planet mengelilinginya tetapi Bumi hanya mampu menarik Bulan sahaja.

Sebenarnya, graviti ini bukan sentiasa wujud. Ia bergantung kepada kewujudan jisim. Dalam perkara nombor 9, semakin besar jisim, semakin besar graviti. Namun, graviti bukan sahaja bergantung pada jisim, ia juga bergantung kepada jarak dengan jisim tersebut. Semakin jauh jarak kita dengan sesuatu jisim seperti Bumi, semakin kecil tarikan graviti Bumi tersebut.

Eh, macam teori konspirasi pulak. Graviti tidak wujud di ISS? Sebelum kita menjawab persoalan ini, kita kenal pasti dahulu serba sedikit berkenaan ISS. ISS ialah Stesen Angkasa Lepas Antarabangsa yang terletak kira-kira 400 kilometer daripada permukaan Bumi. Dengan jarak ini, graviti Bumi di ISS ialah sekitar 90% daripada tarikan graviti di permukaan Bumi. Jadi, jika graviti wujud di ISS, mengapa angkasawan di ISS terapung di dalamnya? Adakah ini suatu penipuan guna skrin hijau? Jawapannya boleh di dapati dalam artikel ini [1].

Ini pun pelik juga. Macam mana graviti boleh wujud di ISS, tapi tak ada di pusat Bumi? Begini. Apabila kita berada di pusat Bumi, kesemua jisim Bumi ini sedang ‘melitupi’ kita dari semua arah. Setiap jisim Bumi ini, mengenakan tarikan graviti terhadap kita ke arah Bumi (yang melitupi kita). Apabila dicampurkan kesemua tarikan ini, hasilnya ialah sifar. Tidak ada langsung tarikan graviti Bumi di pusatnya!

Jika berat anda yang ditimbang di Bumi ialah 60 kg (sebenarnya 600 Newton), berat anda jika ditimbang di Marikh pula hanyalah 20kg! Perbezaan ini adalah disebabkan oleh tarikan graviti di planet Marikh. Tarikan graviti di Bumi mempunyai nilai 3 kali ganda lebih kuat berbanding di planet Marikh. Oleh sebab berat ialah hasil darab jisim dengan graviti, lebih besar graviti, lebih besarlah berat anda!

Hal ini mungkin menghairankan kita terutamanya yang pernah belajar fizik di Tingkatan 4. Dulu kita belajar, daya ini ialah F = ma. Daya sama dengan jisim darab pecutan. Graviti pula ialah jisim darab pecutan graviti, F = mg. Jadi, kenapa graviti ini bukan daya pula? Kaitan graviti dengan kelengkungan ruang masa inilah yang menjadikan Albert Einstein seorang genius. Beliau menteorikan bahawa graviti ini sebenarnya disebabkan kelengkungan ruang masa oleh tenaga dan jisim dan bukanlah sejenis daya. Teori beliau telah berjaya disahkan banyak kali, dan pada hari ini, kita juga memanfaatkan daripada teori kerelatifan am oleh Einstein.

Seperti yang kita sedia maklum, cahaya tidak mempunyai jisim. Kita suluhlah lampu stadium pun, bacaan penimbang tetap menunjukkan 0 kilogram. Jadi, kita mungkin membuat kesimpulan bahawa cahaya tidak mempunyai jisim, berat dan juga tidak dipengaruhi oleh tarikan graviti. Namun sebenarnya, cahaya boleh ditarik oleh graviti! Berdasarkan perkara nombor 4, graviti melengkungkan ruang masa. Maka, apabila cahaya menghampiri kelengkungan ini, ia akan turut terbengkok dan mengikuti bentuk ruang masa di situ. Pembengkokkan cahaya ini telah pun dibuktikan melalui banyak imej galaksi-galaksi yang dirakam oleh teleskop.

Graviti bukan sahaja dapat membengkokkan cahaya, malah ia juga bergerak pada halaju cahaya. Untuk faham dengan lebih mendalam, kita perlu lihat semula berkenaan dengan graviti dan ruang masa. Graviti daripada sesuatu jisim menyebabkan ruang masa melengkung. Apabila jisim ini bergerak, meletup, atau berlanggar, ia akan menyebabkan pergerakan pada ruang masa di sekelilingnya. Pergerakan atau ‘alunan’ ruang masa ini dinamakan sebagai gelombang kegravitian dan gelombang inilah yang bergerak pada halaju cahaya. Gelombang kegravitian ini telahpun ditemui berpuluh-puluh kali sejak tahun 2015.

Anda pasti pernah mendengar tentang black hole atau lohong hitam kan? Lohong hitam ini sebenarnya terjadi disebabkan oleh amukan graviti yang tersangat kuat. Apabila tiada daya lain menghalang graviti, maka graviti akan menarik segalanya sehinggalah terbentuknya satu entiti yang dinamakan sebagai lohong hitam. Lohong hitam diketahui wujud melalui proses kematian sesebuah bintang apabila bintang tersebut kehabisan segala tenaga untuk melawan graviti. Lohong hitam ini sangat misteri dan banyak kajian dihabiskan untuk mencerap dan melihat apa yang berlaku di dalam lohong hitam. Jika anda berminat untuk mengetahui dengan lebih lanjut berkenaan dengan lohong hitam, bolehlah baca artikel-artikel ini. [2][3][4][5]


Menariknya Ilmu Falak! Ini 5 Perkara Kita Patut Tahu Tentangnya

Ilmu falak ialah satu ilmu yang mengkaji tentang pergerakan jasad-jasad di langit seperti Bulan, Matahari dan bintang. Perkataan falak itu kadang-kadang di tukar kepada astronomi. Kedua-dua bidang ini mempunyai kaitan yang rapat, namun ada sedikit perbezaan antara kedua-duanya iaitu dari sudut aplikasi. Dalam artikel ini, kita akan gunakan kedua-duanya dengan maksud yang sama. Ilmu falak biasanya dikaitkan dengan ilmu yang dikembangkan pada zaman keemasan Islam di Baghdad pada era Abbasiah. Kajian tentang pergerakan objek-objek samawi ini telah pun bermula sebelum itu. Malah, tidak diketahui bilakah ilmu ini bermula. Apabila umat Islam mencapai kegemilangan, ilmu ini berkembang dengan sangat pantas. Ini kerana banyak perkara ibadah dalam Islam, memerlukan ilmu ini untuk disempurnakan. Perkara-perkara ibadah ini juga penting untuk kita hari ini terutamanya yang beragama Islam. Oleh itu, saya akan berkongsi 5 perkara penting dalam ilmu falak ini.

Sejak sebelum kedatangan Islam, orang-orang Arab di Semenanjung Arab, banyak mengembara di padang pasir bagi urusan perniagaan. Begitu juga dengan masyarakat dalam tamadun-tamadun lain. Pengembaraan memerlukan arah petunjuk yang betul sebelum perjalanan dimulakan. Bagi menentukan arah ini, seseorang pengembara perlu memahami petunjuk-petunjuk yang berkaitan seperti kedudukan lokasi tempatan, kedudukan Matahari, dan kedudukan bintang. Pelayaran telah pun wujud sebelum kedatangan islam terutamanya di Laut Meditterannean. Namun apabila Islam tersebar, para pendakwah Islam mula berlayar ke laut lepas seperti ke India dan Asia Tenggara. Pelayaran di laut lepas lebih mencabar berbanding di daratan kerana petunjuk arah hanya boleh dikenal pasti melalui kedudukan bintang, sebelum penciptaan kompas. Ahli-ahli falak lah yang membantu menghasilkan panduan bagi memastikan pelayaran ini berjaya sampai ke destinasi.

Kegunaan pertama ilmu falak ialah untuk menentukan waktu berlakunya kejadian gerhana Matahari dan gerhana Bulan. Gerhana Matahari berlaku apabila bulan berada betul-betul di antara Matahari dan Bumi. Cahaya Matahari yang menimpa Bumi, dihalang oleh Bulan. Kejadian gerhana matahari ini hanyalah berlaku ketika fasa bulan baru iaitu ketika ‘ijtimak’ atau ‘conjunction’ antara Matahari dan Bulan seperti yang dilihat oleh pemerhati di Bumi. Gerhana Bulan pula berlaku apabila Bumi berada betul-betul di antara Matahari dan Bulan. Kekerapan berlakunya gerhana ini boleh dikira dan dihitung menggunakan ilmu falak ini.

Apabila kita hendak merancang sesuatu aktiviti, kita perlukan dua perkara iaitu tempat, dan juga waktu. Waktu. Bagaimana ia ditentukan? Waktu ini boleh dibahagikan kepada tarikh, dan juga masa. Masa boleh ditentukan dengan jam, dan perbincangan mengenainya tidak akan disentuh di sini. Tarikh pula, ditentukan menggunakan kalendar. Terdapat pelbagai jenis kalendar yang digunakan. Secara umumnya, ada 3 jenis kalendar iaitu kalendar bulan, kalendar Matahari, dan kalendar matahari-bulan. Bagi sarjana falak muslim, sistem kalendar ini menjadi motivasi untuk mengkaji bidang falak ini kerana ia melibatkan ibadah seperti waktu puasa dan waktu raya. Kalendar Hijri yang digunakan, adalah berdasarkan kitaran Bulan. Pada akhir bulan, para ahli falak akan mencerap anak bulan untuk menentukan bulan baru.

Seseorang muslim, wajib baginya melengkapkan 5 rukun Islam. Salah satunya ialah menunaikan solat 5 waktu sehari semalam. Kewajiban melaksanakan solat ini adalah suatu yang baharu yang tidak diwajibkan kepada tamadun-tamadun sebelum itu. Oleh itu, para ilmuan falak dalam kalangan umat Islam menghabiskan masa mereka mengkaji berkenaan waktu-waktu solat supaya waktu-waktu ini dapat dihitung dengan lebih tepat. Pada hari ini, kita tidak begitu menghargai penentuan waktu solat ini kerana semuanya telah terpampang dalam aplikasi telefon, atau takwim hijri. Semuanya tersedia. Namun penentuan waktu solat ini, memerlukan kajian yang teliti terhadap pergerakan Matahari setiap hari, sepanjang tahun. Kajian mengenai waktu solat ini sentiasa berterusan dan dapat dilihat pada tahun 2019 apabila berlakunya perubahan waktu Subuh hasil dapatan kajian mengenainya.

Apabila kita berbicara mengenai solat, kita tidak akan terlepas berkenaan dengan isu arah kiblat. Antara syarat sah solat ialah menghadap ke arah kiblat. Arah kiblat pula merujuk kepada arah ke Kaabah dari kedudukan tempatan mengikut jarak terpendek. Arah kiblat tidak begitu menjadi isu ketika penyebaran Islam masih lagi dalam lingkungan semenanjung Arab. Apabila Islam mula berkembang ke serata dunia terutamanya di Eropah dan Asia, penentuan arah kiblat ini mula dibincangkan. Bagaimana kita nak tentukan arah kiblat ini di tempat yang jauh dari Makkah? Haa. Ahli-ahli falak sudahpun mengkaji mengenai kedudukan Makkah berdasarkan geometri dan juga kedudukan Matahari dan bintang. Kita akan lihat dengan lebih lanjut dalam artikel yang mendatang, InsyaAllah.

Kesimpulan

Ilmu falak ini bukan sahaja merangkumi 5 perkara di atas, malah ia lebih luas dari itu. Pada hari ini, ilmu falak dan astronomi telah merevolusikan teknologi yang ada pada hari ini. Sistem Kedudukan Sejagat (GPS), sistem telekomunikasi, dan banyak lagi teknologi moden hari ini adalah berdasarkan perkembangan ilmu-ilmu ini. Jika kita perhatikan sejarah, tamadun yang menguasai dunia seperti Greek, Rom, tamadun Islam dan tamadun barat hari ini, mereka semua menguasai ilmu matematik dan ilmu astronomi. Oleh itu, marilah kita kuasai kedua-dua ilmu ini supaya kita dapat mendominasi.


Ini 5 Sains Kaedah Penentuan Arah Kiblat

Arah kiblat ialah arah dari lokasi tempatan ke Kaabah mengikut jarak terpendek dari kedua-dua lokasi ini. Mengetahui arah kiblat sangat penting kerana ia merupakan salah satu syarat sah solat. Sejarah arah kiblat ini bermula selepas kedatangan Islam. Pada mulanya, kiblat umat Islam adalah ke Bait Al-Maqdis di Palestin. Kemudian pada tahun ke-2 hijrah, dengan arahan Allah SWT, kiblat berubah kepada Masjid Al-Haram di Makkah. Pada era awal Islam ini, pencarian arah kiblat tidak begitu menjadi masalah kerana lokasi yang berhampiran dengan Makkah. Namun, apabila Islam berkembang ke seluruh dunia termasuklah ke Malaysia, penentuan arah kiblat menjadi permasalahan dalam ilmu astronomi atau ilmu falak. Dalam artikel ini, kita akan lihat berkenaan 5 kaedah penentuan arah kiblat yang digunakan hari ini.

Kita mungkin biasa dengan kaedah matahari terbenam ini di Malaysia. Kadang-kadang, kita dengar bahawa arah kiblat ialah arah barat. Oleh sebab Matahari terbenam di Barat, maka arah kiblat adalah pada arah Matahari terbenam. Arah kiblat adalah arah Matahari terbenam ini ada asasnya. Namun kita perlu tahu bahawa tempat terbenam Matahari sentiasa berubah. Perubahan tempat terbenam Matahari ini adalah disebabkan oleh kecondongan paksi Bumi dengan satah orbit, dan juga pusingan Bumi mengelilingi Matahari. Di Malaysia, arah kiblat adalah sekitar sudut azimut 291° hingga 293° dari arah utara. Jadi, kita perlu hitung sudut perbezaan antara Matahari terbenam dan azimut kiblat. Di bawah ini adalah jadual perbezaan sudut ini secara kasar.

Setiap hari, Matahari akan melintasi langit pada siang hari. Kedudukan Matahari yang berubah-ubah ini akan menghasilkan panjang bayang yang berbeza pada sudut yang berbeza. Perubahan arah bayang ini boleh membantu memberi nilai arah kiblat yang sebenar. Langkah pertama ialah menentukan azimut Matahari pada waktu yang dikira. Maklumat azimut Matahari boleh diperoleh daripada berbagai aplikasi, antaranya ialah Daff Moon Phase dan SkySafari 6. Daripada maklumat azimut Matahari, hitung perbezaan sudut antara azimut Kaabah (291°-293°) dan azimut Matahari dengan menggunakan bayang-bayang yang dihasilkan oleh Matahari. Kemudian, dapatkan arah kiblat dengan mengikut perbezaan sudut ini, beserta kedudukan Matahari

Sebelum kita pergi kepada kaedah ini, kita kena kenal dahulu dengan istilah ‘istiwa’. Istiwa ini bukanlah yang berkaitan dengan ayat istiwa dalam Al-Quran, tetapi berkaitan dengan arah kedudukan di langit. Sesuatu objek itu dikatakan ‘istiwa’ apabila ia berada betul-betul di atas sesuatu objek lain. Tongkat istiwa pula ialah tongkat yang berdiri pada sudut tegak (90°) dengan tanah. Pergerakan bayang tongkat ini akan memberikan arah timur dan barat. Bagi mendapatkan arah ini, kita hanya perlu tandakan ketinggian bayang tongkat ini dalam selang masa beberapa jam. Apabila kita sambungkan kesemua tanda tadi, kita akan dapat arah timur (ke arah terbit matahari) dan arah barat (ke arah terbenam matahari) dengan sangat tepat (lebih tepat berbanding kompas). Apabila kita tahu arah barat, kita hanya perlu pusing sebanyak 21°-23° ke kanan dari arah barat untuk mendapatkan arah kiblat.

Pada hari ini, hampir semua orang mempunyai telefon pintar dalam poket masing-masing. Malah sebahagian daripada pembaca artikel ini juga sedang membaca menggunakan telefon pintar. Biasanya telefon pintar pada hari ini mempunyai banyak pengesan (sensor) di dalamnya termasuklah kompas. Bagi menentukan arah kiblat menggunakan aplikasi telefon, terdapat banyak aplikasi yang ada di playstore/appstore namun tidak semuanya memberikan bacaan yang tepat. Aplikasi yang menggunakan kompas telefon (biasanya anda diminta membuat bentuk 8 sebelum menggunakannya) akan terdedah kepada gangguan interferens daripada alat-alat elektrik dan elektronik di sekeliling terutamanya di dalam bangunan. Jadi, saya tidak mengesyorkan aplikasi seperti ini melainkan dalam keadaan terdesak. Namun, ada aplikasi yang menawarkan penentuan arah kiblat dengan lebih tepat seperti Easy Qibla 3in1 (Arah Kiblat). Aplikasi ini menggunakan Google Maps untuk menunjukkan garisan arah kiblat, dan juga arah Matahari dan Bulan. Anda hanya perlu mengetahui arah Matahari, atau Bulan, atau apa-apa struktur disekeliling yang kelihatan dalam gambar Google Maps, dan terus dapatkan arah kiblat.

Kaedah yang ini merupakan kaedah yang paling tepat dan boleh digunakan di mana-mana lokasi yang menerima cahaya matahari ketika fenomena ini berlaku. Istiwa a’dzam merujuk kepada kedudukan Matahari tepat di atas Kaabah yang berlaku 2 kali setiap tahun. Peristiwa Istiwa A’dzam berlaku pada 28 Mei sekitar jam 5:16 petang dan 16 Julai sekitar jam 5:28 petang waktu Malaysia. Pada waktu ini, anda hanya perlu melihat pada bayang-bayang objek yang tegak. Arah kiblat boleh diukur dengan arah bayang-bayang tersebut yang menuju ke Matahari.

Penentuan arah kiblat ini sangat penting bagi umat Islam bagi memastikan kesempurnaan solat kita. Ia juga telah membantu umat islam untuk maju dalam bidang ilmu falak. Maka, marilah kita berusaha memastikan solat kita sempurna, dan juga banyakkan belajar ilmu-ilmu baharu pada hari ini.

Gunakan kaedah-kaedah ini di tempat-tempat perseorangan yang tidak pasti arah kiblatnya. Bagi rumah yang berdekatan dengan surau atau masjid, boleh rujuk pada arah kiblat surau atau masjid tersebut. Jangan ubah arah kiblat di surau atau masjid yang telahpun disahkan arah kiblatnya.


5 Perkara Penting Tentang Pencarian Alien

Waktu malam hari yang tiada awan, kita dapat lihat ribuan bintang di langit. Kita mungkin bertanyakan soalan ini. Adakah hidupan di Bumi, satu-satunya hidupan yang wujud dalam alam semesta ini? Suatu ketika dahulu, manusia menganggap bahawa Bumi ini ialah satu tempat yang ‘special’ dan merupakan pusat alam semesta. Bintang-bintang pula adalah tempat para tuhan (mengikut tamadun Greek dan Rom). Namun, selepas kedatangan Islam dan kemudiannya diikuti oleh perkembangan teknologi yang pesat telah mengubah perspektif kita terhadap angkasa. Teleskop dicipta untuk melihat objek-objek di langit dengan lebih dekat.

Selepas teleskop angkasa mula menghantar maklumat ke Bumi, kita dapat tahu bahawa alam semesta yang dapat dilihat ini mempunyai diameter 90 bilion tahun cahaya! Di dalamnya terdapat lebih 100 bilion galaksi, dan dalam setiap galaksi ini terdapat lebih 100 bilion hingga 1 000 bilion bintang di dalamnya. Beberapa tahun kebelakangan ini pula, kita dapat tahu bahawa banyak bintang mempunyai planet-planet yang mengorbitnya; seperti sistem suria. Jadi, kita dapat menyimpulkan bahawa terdapat banyak planet yang sesuai untuk didiami oleh hidupan di alam semesta ini. Mungkin melebihi 1 trillion calon planet! Dengan bilangan planet yang sangat banyak ini, persoalan kita tentang kewujudan hidupan lain selain di Bumi menjadi semakin menarik. Kita ingin tahu wujudkah ‘alien’ atau tidak? Dalam artikel ini, saya akan berkongsi tentang 5 perkara tentang pencarian alien.

Paradoks Fermi ini memerihalkan tentang satu ‘kepelikan’ dalam alam semesta hari ini. Kita tahu bahawa alam semesta ini sangat besar dan luas, di dalamnya terdapat trillion planet yang boleh didiami, namun di mana hidupan ‘alien’ di luar sana? Paradoks ini mula diusulkan oleh Enrico Fermi, seorang ahli Fizik dari Itali. Antara kenyataan yang berkaitan dengan paradoks ini ialah hidupan luar Bumi tidak dapat dikesan pun di Bumi, segala hidupan di Bumi, memang lahir di sini. Banyak pandangan ahli-ahli fizik dan astronomi mengenai hal ini. Antara jawapan yang diberikan untuk paradoks ini adalah memang tamadun yang sangat-sangat maju di luar sana tidak wujud. Dalam erti kata lain, alien tidak wujud. Namun, jawapan ini juga menerima kritikan kerana ia tidak mempunyai ‘bukti’. Sesuatu yang masih belum dijumpai, tidak semestinya tidak wujud. Selain itu, ada jawapan-jawapan lain bagi paradoks ini seperti berikut:

Perbincangan mengenai paradoks Fermi ini masih terbuka dan tidak mempunyai jawapan yang memuaskan.

Selepas paradoks Fermi popular dalam kalangan saintis, seorang lagi ahli astronomi iaitu Frank Drake membuat satu persamaan bagi menerangkan kebarangkalian berkenaan bilangan tamadun yang boleh berkomunikasi dengan kita di Bumi. Persamaan ini tidaklah seperti persamaan kerelatifan Am Einstein, atau persamaan daya Newton, tetapi ia hanyalah satu tekaan secara matematik tanpa data yang mencukupi. Persamaan ini mengambil kira 7 faktor iaitu

Persamaan Drake menyatakan bahawa bilangan tamadun yang boleh berkomunikasi dengan kita adalah hasil darab kesemua faktor ini. Namun, masalah besar bagi persamaan ini ialah maklumat bagi setiap faktor ini hanya ada satu, iaitu Bumi. Kita tidak mempunyai data yang cukup untuk mendapatkan maklumat ini.

Salah satu elemen penting dalam pencarian tamadun luar atau ‘Alien’ ialah air. Bumi kita dipenuhi oleh air. Bahkan 70% daripada Bumi adalah air dan air merupakan satu elemen penting dalam kehidupan sejak ratusan juta tahun dahulu lagi. Dinosaur-dinosaur, kebanyakannya hidup berdekatan dengan sumber air seperti laut dan sungai. Haiwan-haiwan juga begitu. Banyak tumbuh-tumbuhan hidup dengan mekar di kawasan yang kaya dengan sumber air. Bagi mencari kewujudan air di planet-planet lain, ahli astronomi meletakkan satu kriteria bagi planet yang memungkinkan kewujudan air iaitu di kawasan ‘goldilock’. Planet yang berada dalam kawasan ‘goldilock’ ini, mempunyai kebarangkalian yang tinggi untuk mengandungi atmosfera dan suhu yang sesuai bagi kehidupan. Malah, dalam Al-Quran juga ada menyebut tentang perihal kehidupan dan air dalam surah Al-Anbiya ayat 30.

Pada hari ini, komunikasi antara kita adalah sangat mudah dan pantas. Kita mempunyai telefon pintar yang mampu menghantar mesej dengan sekelip mata sahaja melalui rangkaian internet. Kita juga boleh menelefon rakan-rakan kita melalui rangkaian internet dan juga radio. Oleh itu, kaedah komunikasi kita ini juga tentu boleh digunakan untuk menghubungi alien. Pada tahun 1974, satu isyarat radio yang mengandungi maklumat tentang Bumi dan isi kandungannya telah dihantar ke gugusan bintang M13 melalui teleskop radio Arecibo. Isi kandungan isyarat radio ini kini dikenali sebagai Mesej Arecibo (Arecibo Message). Isyarat ini dijangka akan tiba di M13 sekitar 25 ribu tahun lagi kerana jaraknya ialah 25 ribu tahun cahaya. Jika alien wujud di M13 dan mampu membaca dan memahami Mesej Arecibo ini, kemudian mereka membalas isyarat ini dengan mesej mereka pula, mesej ini akan mengambil masa lagi 25 ribu tahun untuk kembali ke Bumi. Lama lagi nampaknya nak kena tunggu.

Apabila kita bercerita tentang alien, kita perlu lihat pada satu kategori penting iaitu kecerdasan sesuatu kehidupan. Kita sebagai manusia, mampu melakukan banyak perkara termasuklah mencipta berbagai-bagai teknologi. Kita juga mampu berfikir mengenai kehidupan lain di luar Bumi, dan mencari mereka. Namun, kehidupan lain di Bumi seperti haiwan dan tumbuh-tumbuhan, tidak dapat melakukan banyak perkara yang boleh dilakukan oleh manusia. Jadi, apabila kita mencari kehidupan lain di luar sana, kita perlu bezakan kecerdasan ini. Salah satu ukuran ini ialah Skala Kardashev yang diperkenalkan oleh Nikolai Kardashev pada tahun 1964. Skala ini mengukur tahap teknologi sesuatu tamadun berdasarkan kuantiti tenaga yang mereka dapat gunakan. Secara umumnya, skala ini terbahagi kepada tiga iaitu:

Pada ketika ini, tamadun manusia tidak termasuk pun dalam mana-mana tahap kerana kita masih belum mampu menggunakan segala tenaga yang ada di Bumi ini. Carl Sagan, seorang ahli astronomi yang popular meletakkan manusia sebagai tamadun tahap 0. Michio Kaku, seorang ahli fizik menjangkakan manusia akan mencapai tamadun tahap 1 dalam 100 hingga 200 tahun akan datang.

Kesimpulan

Kita tidak tahu sama ada ‘alien’ wujud ataupun tidak di luar sana. Bagi umat Islam, kita juga tidak tahu secara yakin sama ada ‘alien’ ini pernah diisyaratkan ataupun tidak dalam sumber wahyu. Sebahagian ayat al-Quran mungkin hanya dapat difahami apabila sesuatu penemuan dilakukan yang selari dengan Al-Quran. Begitulah maksud mukjizat sepanjang zaman. Walaupun status kewujudan ‘alien’ tidak diketahui, kita wajib beriman dengan alam ghaib kerana ia disebut dalam nas wahyu. Namun, paling penting sekali ialah kita perlu sedar bahawa kita ini hanyalah satu makhluk kerdil dalam trillion-trillion makhluk Allah lain yang diciptakan.

Rujukan


5 Fakta Menarik Mengenai Nombor Perdana

Semasa di bangku persekolahan, kita pernah belajar mengenai nombor perdana(prime number). Nombor perdana merupakan nombor yang mempunyai hanya dua faktor iaitu hanya boleh dibahagi dengan nombor 1 dan dirinya sendiri sahaja. Sebagai contoh 2,3,5,7 merupakan beberapa nombor perdana. Nombor yang mempunyai lebih daripada dua faktor dipanggil sebagai nombor gubahan (composite number). Sebenarnya terdapat banyak fakta menarik mengenai nombor perdana yang mungkin tidak pernah diceritakan oleh guru anda.

Nombor perdana dikaji sejak 3500 tahun dahulu

Kajian mengenai nombor perdana bermula sejak Zaman Mesir Purba lagi iaitu kira-kira 3500 tahun dahulu. Ahli matematik Yunani, Euclid berjaya membuktikan nombor perdana mempunyai bilangan tak terhingga. Satu lagi penemuan Yunani iaitu Saringan Eratosthenes (Sieve of Eratosthenes) masih digunakan sebagai kaedah untuk mencari senarai nombor perdana. Kaedah ini merupakan kaedah terawal untuk mencari nombor perdana.

Dengan menggunakan kaedah ini, anda dapat mengetahui nombor perdana dalam lingkungan tertentu. Sebagai contoh, kita ingin mengetahui apakah nombor perdana dari 1-100. Langkah-langkahnya adalah seperti berikut:

2 merupakan satu-satunya nombor perdana yang genap.

Pernahkah anda terfikir jika terdapat nombor perdana yang genap selain nombor dua? Dua merupakan nombor perdana kerana ia hanya mempunyai dua faktor iaitu satu dan dua sahaja. Ia juga merupakan satu-satunya nombor perdana yang genap kerana kesemua nombor genap selain daripada dua dapat dibahagikan dengan dua. Dua juga merupakan nombor perdana yang paling kecil.

73,939,133 merupakan nombor perdana yang sangat pelik

73,939,133 merupakan nombor perdana yang pelik kerana setiap kali digit terakhir dibuang, nombor tersebut tetap menjadi nombor perdana.

Nombor perdana digunakan dalam kriptografi

Nombor perdana digunakan dalam algoritma RSA iaitu antara sistem kriptografi. Algoritma RSA dinamakan bersempena nama tiga orang ahli matematik yang memperkenalkan konsep tersebut pada 1977 iaitu Ron Rivest, Adi Shamir dan Leonard Adleman.

Apabila anda membeli sesuatu barangan menggunakan kad kredit anda di portal atas talian, nombor perdana akan digunakan. Sebelum nombor kad kredit anda dihantar melalui internet, ia mesti dienkripsi untuk tujuan keselamatan, dan setelah diterima oleh pihak peniaga, ia mesti didekripsi. Algoritma RSA menggunakan konsep “kunci awam” (public key) iaitu maklumat yang tersedia untuk umum, dan “kunci peribadi” (private key), sesuatu yang hanya diketahui oleh pihak penyahkod. Secara kasarnya, kunci awam merupakan nombor besar yang merupakan hasil darab dua nombor perdana, manakala kunci peribadi terdiri daripada dua nombor perdana itu sendiri. Algoritma RSA sangat berkesan kerana adalah sangat sukar untuk menfaktor nombor yang sangat besar kepada dua nombor perdana walaupun dengan menggunakan teknologi yang terkini.

Permasalahan mengenai nombor perdana

Walaupun nombor perdana telah dikaji selama ribuan tahun, namun masih terdapat banyak permasalahan mengenai nombor perdana yang belum diselesaikan. Salah satu masalah yang terkenal mengenai nombor perdana yang terkenal adalah Tekaan Nombor Perdana Berkembar (Twin Prime Conjecture). Nombor perdana dikenali sebagai Nombor Perdana Berkembar jika jarak antara satu nombor perdana dengan nombor perdana yang lain adalah dua. Sebagai contoh, (3,5), (11,13), (41,43). Persoalan sama ada bilangan nombor perdana berkembar adalah tidak terhingga telah menjadi salah satu persoalan terbuka dalam teori nombor selama bertahun-tahun.

Sebenarnya, terdapat banyak fakta menarik mengenai nombor perdana. Walaupun konsep nombor perdana nampak agak membosankan namun ia mempunyai banyak fakta-fakta menarik dan mempunyai aplikasi dalam kehidupan seharian.


5 Salah Faham Popular Tentang Teori Big Bang

Setiap makhluk yang hidup, pasti mempunyai tarikh kelahirannya sama seperti kita. Manusia, haiwan dan tumbuh-tumbuhan, semuanya mempunyai permulaan. Begitu juga dengan Bumi, Matahari dan Sistem Suria, ketiga-tiga ini lahir bersama-sama sekitar 4.6 billion tahun lalu. Bagaimana pula dengan langit yang dipenuhi bintang-bintang ini? Bagaimana dengan alam semesta kita? Adakah ia juga mempunyai tarikh kelahiran?

Jawapannya sudah tentulah ya. Kesemua yang disebutkan di atas adalah makhluk Allah, dan setiap makhluk mempunyai tarikh kelahiran masing-masing. Berdasarkan maklumat terkini daripada cerapan-cerapan langit, alam semesta kita ini bermula sekitar 14 billion tahun yang lalu. Permulaannya dijelaskan oleh satu teori yang ramai pernah mendengarnya iaitu teori Letupan Besar atau lebih popular dengan nama teori “Big Bang”.

Teori Letupan Besar ini walaupun popular, ia sering disalah tafsir oleh masyarakat. Ada yang menentangnya kerana mempunyai teori lain, ada yang menentangnya kerana faktor tafsiran agama dan ada yang menentangnya kerana bunyinya yang tidak logik. Oleh itu, dalam artikel ini, saya akan jelaskan berkenaan salah faham umum berkenaan teori Big Bang.

Big Bang ialah satu letupan yang menghasilkan alam semesta

Inilah salah faham yang paling utama berkenaan teori Letupan Besar. Apabila kita dengar perkataan “Letupan” Besar atau Big “Bang”, kita akan terbayang keadaan alam semesta ini pada mulanya meletup dengan besar sehingga membentuk alam semesta kita hari ini. Kita juga terbayang letupan besar ini mengeluarkan bunyi yang sangat kuat. Namun pada hakikatnya, letupan besar ini sangat berlainan daripada tanggapan umum. Pada kelahiran alam semesta, keseluruhan alam semesta ini termasuklah bintang, galaksi, dan juga ruang-masa berasal dari satu titik yang dikenali sebagai ‘kesinggularan’ (singularity). Titik ini kemudian mengembang kepada alam semesta yang kita lihat pada hari ini. Pengembangan inilah yang dikenali sebagai “Big Bang”.

Big Bang mengeluarkan bunyi yang sangat kuat

Letupan yang kita faham seperti letupan mercun dan bom akan mengeluarkan bunyi yang sangat kuat. Jadi, apabila permulaan alam semesta dikatakan sebagai letupan besar, maka kita anggap bahawa ia mengeluarkan bunyi yang sangat kuat. Namun pada hakikatnya, letupan besar atau lebih tepat lagi pengembangan awal alam semesta ini, langsung tidak mengeluarkan bunyi. Penjelasan ini mudah sahaja untuk difahami. Oleh sebab letupan besar ini sebenarnya ialah pengembangan, maka tidak ada yang ‘meletup’ untuk menghasilkan bunyi.

Big Bang berlaku di satu kawasan khusus

Apabila kita fikirkan tentang letupan mercun, mercun tersebut meletup ke persekitaran. Asal-usul letupan itu adalah daripada mercun tersebut. Jadi, menjadi kebiasaan jika kita bertanya ‘di manakah berlakunya letupan besar?’. Adakah wujud satu titik khusus di angkasa yang merupakan titik asal-usul letupan besar atau alam semesta?. Jawapannya tidak. Letupan besar ini adalah pengembangan keseluruhan alam semesta. Pada asalnya, kesemua alam semesta ini adalah satu dan kemudian terpisah kepada semua yang kita lihat hari ini. Ruang dan masa itu sendiri adalah satu sebelum ia mengembang. Antara persoalan seterusnya yang akan ditanya ialah ‘jika alam semesta itu mengembang, ia mengembang kepada apa?’ dan ‘apakah ‘disebalik’ alam semesta ini?’. Persoalan ini mungkin akan dikongsi dalam artikel akan datang, InsyaAllah.

Big Bang hanyalah sebuah teori tanpa pembuktian

Ini satu lagi salah tanggap yang popular terutamanya dalam kalangan mereka yang langsung tidak pernah mengkaji sedikitpun berkaitan teori ini. Teori letupan besar ini bukanlah satu teori atas kertas sahaja dan ia bukan juga teori konspirasi tertentu. Sebelum tahun 1920-an, ahli astronomi menyangka bahawa alam semesta ini sebenarnya adalah statik dan tidak bergerak. Malah mereka juga menyangka alam semesta ini tidak mempunyai umur (umurnya infiniti). Inilah pegangan ahli-ahli astronomi, fizik dan lain-lain pakar dalam bidang ini termasuklah Albert Einstein. Namun pada tahun 1920-an, ahli astronomi Edwin Hubble mendapati bahawa alam semesta ini berkembang dan bukan statik. Kemudian pada era 1950-an, teori letupan besar dikukuhkan lagi dengan penemuan isyarat gelombang mikro dari langit yang dikenali sebagai Sinar Latar Belakang Gelombang Mikro Kosmik (Cosmic Microwave Background Radiation). Selepas teleskop-teleskop dihantar ke angkasa untuk mencerap, banyak lagi penemuan baharu yang menyokong teori letupan besar ini.

Big Bang menerangkan sepenuhnya asal-usul alam semesta

Asal-usul alam semesta boleh diterangkan oleh teori letupan besar merupakan salah tanggap yang paling ‘akademik’ kerana mereka yang pernah mengkaji bidang ini pun terperangkap dengan salah tanggap ini. Teori letupan besar ini menyatakan bahawa alam semesta ini asalnya ialah satu, dan termampat kesemuanya dalam titik kesinggularan, kemudian ia mengembang kepada keadaan hari ini. Teori ini tidak menerangkan ‘apa yang mencetuskan titik kesinggularan ini mengembang’ atau ‘dari mana munculnya titik kesinggularan yang mengandungi keseluruhan alam semesta ini’ atau ‘apa yang wujud sebelum letupan besar’.

Teori letupan besar ini kerapkali kita dengar dalam program-program sains, dan kadang-kala kita juga mungkin pernah bertanyakan soalan ini. Bagi yang muslim, kita percaya bahawa semua makhluk ini ada awalnya. Jadi, teori Big Bang ini adalah salah satu bukti bahawa alam semesta ini juga ada awalnya. Yang tiada awal dan tiada akhir, hanyalah Allah SWT, yang menciptakan segala-galanya.


Apa Terjadi Jika Kita Mati di Angkasa?

Kita sedia tahu bahawa alam semesta adalah sangat luas. Pada malam hari, kita dapat lihat kegelapan malam yang dipenuhi oleh cahaya bintang-bintang di angkasa. Ada bintang-bintang ini yang berada pada jarak ratusan tahun cahaya dan ada juga yang berada pada jutaan tahun cahaya. Luas alam semesta ini.

Keluasan ini menyebabkan kita menjadi ingin tahu akan apa yang ada di langit itu. Maka banyaklah program penjelajahan angkasa untuk mengkaji tentang segala khazanah di angkasa. Antara program yang dijalankan ialah Stesen Angkasa Lepas Antarabangsa (International Space Station) dan program koloni planet Marikh. Setakat artikel ini ditulis, 12 angkasawan telah mendarat di Bulan, dan beratus-ratus angkasawan telah pergi ke Stesen Angkasa Lepas Antarabangsa. Kesemuanya selamat mendarat di Bumi.

Timbul persoalan dalam diri kita, bagaimana jika angkasawan mati di angkasa? Apa yang akan berlaku kepada mayat mereka? Persoalan ini akan kita bincangkan dalam artikel ini.

Sebelum itu, mari kita terokai dulu perbezaan antara angkasa dan muka bumi kita.

Tarikan Graviti

Angkasa ini cukup berbeza dengan Bumi. Di ruang angkasa, tarikan graviti adalah sangat kecil dibandingkan dengan keadaan di Bumi. Graviti datang daripada jisim yang ada. Bumi mempunyai jisim yang besar, maka tarikan gravitinya sangat kuat berbanding dengan kawasan di angkasa yang jauh daripada sebarang jisim seperti bintang dan planet.

Atmosfera

Kemudian, di Bumi ini dilitupi oleh atmosfera yang terdiri daripada 78 peratus nitrogen, 21 peratus oksigen dan baki gas-gas lain. Gas-gas ini diperlukan oleh manusia untuk bernafas dengan sempurna. Berbeza dengan alam semesta yang hampir vakum iaitu hampir tiada gas di dalamnya. Namun di sesetengah kawasan di alam semesta, terdapat debuan gas yang biasanya terdiri daripada gas hidrogen dan oksigen.

Suhu

Suhu juga berbeza. Suhu di permukaan Bumi adalah sekitar 15 darjah Celcius. Di kawasan berdekatan khatulistiwa, suhunya lebih tinggi iaitu sekitar 25 darjah Celcius. Ada juga kawasan di Bumi dengan suhu melebihi 35 darjah Celcius dan adaa yang di bawah takat beku. Suhu di Bumi ini sesuai untuk kehidupan manusia, haiwan dan tumbuh-tumbuhan. Di angkasa pula, suhunya jauh berbeza. Suhu purata angkasa adalah sekitar 3 Kelvin, iaitu -270 darjah Celcius! Suhu ini sangat-sangat rendah dibandingkan dengan Bumi.

Tekanan

Oleh sebab Bumi kita ini mempunyai atmosfera, maka ia juga mempunyai tekanan yang dihasilkan oleh atmosfera ini. Secara purata, atmosfera Bumi adalah sekitar 101 kilo Pascal. Tekanan ini cukup untuk kewujudan air dalam bentuk cecair pada suhu purata Bumi. Di angkasa pula, disebabkan ia adalah ruang hampir vakuum, maka tekanannya sangatlah rendah dibandingkan dengan tekanan di Bumi.

Sinaran berbahaya

Di Bumi, kita ada lapisan-lapisan atmosfera yang melitupinya. Atmosfera ini bukan sahaja memberikan udara, oksigen dan tekanan untuk kita hidup, ia juga menjadi pelindung daripada sinaran-sinaran berbahaya seperti sinaran ultraungu daripada Matahari, sinar-X, sinar gama dan sinar kosmik daripada angkasa. Di angkasa, sinar-sinar berbahaya ini dapat bergerak bebas tanpa sebarang halangan.

Jadi kita sudah lihat perbezaan antara keadaan di angkasa lepas dan keadaan di Bumi. Seterusnya kita ingin tahu pula apa yang akan terjadi jika kita berada di angkasa lepas?

Perlindungan Sut Angkasawan

Semua angkasawan yang berlepas ke angkasa, akan dilengkapi dengan sut angkasawan. Sut-sut ini ada berbagai jenis tetapi kesemuanya mempunyai tujuan yang sama iaitu untuk menyediakan perlindungan buat angkasawan-angkasawan daripada bahaya angkasa lepas. Sut-sut ini bukan hanya dilengkapi dengan tangki oksigen, ia juga mempunyai tekanan yang sesuai dengan manusia dan juga lapisan-lapisan sut ini melindungi angkasawan daripada sinaran berbahaya di angkasa.

Perlindungan stesen angkasa

Sut angkasawan membolehkan angkasawan bergerak bebas di angkasaraya. Namun bekalan oksigen yang ada di dalam sut ini adalah terhad. Oleh itu, biasanya angkasawan akan berada di dalam stesen angkasa yang dilengkapi dengan segala jenis perlindungan. Stesen angkasa ini mempunyai semua perlindungan yang ada pada sut angkasawan, dan dilengkapi juga dengan tandas, makanan dan minuman. Oleh itu, biasanya angkasawan akan berada di dalam stesen ini sepanjang keberadaan mereka di angkasa.

Kita berbalik semula kepada persoalan asal. Cuma sebelum itu, kita lihat dahulu apa yang akan berlaku jika kita masih hidup, tetapi berada di angkasa dalam keadaan tanpa sebarang perlindungan.

Sinaran Berbahaya menghancurkan DNA

Tanpa apa-apa sut yang melindungi badan kita, kita akan terdedah kepada sinaran-sinaran berbahaya seperti sinaran kosmik dan sinar gama. Sinaran berbahaya ini akan merosakkan DNA-DNA dan membakar sel-sel badan jika terdedah kepada kuantiti yang banyak seperti dedahan terus Matahari.

Suhu badan akan menurun

Kemudian, suhu yang sangat rendah (-270 darjah Celcius) akan menurunkan suhu badan kita perlahan-lahan. Namun, suhu yang sejuk ini bukan musuh utama kita.

Tiada oksigen untuk organ berfungsi

Kebanyakan organ dalaman kita berfungsi apabila cukup bekalan oksigen dalam darah kita. Oksigen-oksigen ini diperoleh melalui pernafasan kita. Tanpa udara dan oksigen untuk bernafas, kita akan kehilangan bekalan oksigen untuk organ-organ dalaman kita berfungsi. Kita mampu sedar sekitar 15 saat selepas ketiadaan oksigen dan seterusnya akan pengsan (blackout). Beberapa minit kemudian, semua organ dalaman akan mati, dan kita juga akan mati.

Tekanan rendah merosakkan paru-paru

Tekanan yang rendah di angkasa, akan menyebabkan gas-gas dalam paru-paru kita mengembang. Jika kita menahan nafas di angkasa, gas-gas ini akan mengembang dan boleh merosakkan paru-paru kita. Paru-paru kita boleh meletup jika gas-gas ini tidak dibebaskan ke luar. Jadi, sebaiknya kita kosongkan paru-paru kita secepat mungkin

Air dalam badan akan menyejat

Di bumi, air dapat wujud dalam bentuk cecair kerana tekanan yang tinggi oleh atmosfera. Apabila tiada tekanan yang mencukupi di angkasa, air akan mula menyejat dalam badan kita. Ini akan menyebabkan kulit-kulit kita membengkak. Namun kulit kita cukup kuat untuk mengelakkan daripada meletup. Jika kita sempat masuk semula ke tempat yang mempunyai tekanan yang mencukupi, kita akan beransur pulih seperti sediakala.

Kita sudah lihat jika kita terlepas ke angkasa, kita akan mempunyai beberapa saat untuk menyelamatkan diri. Bagaimana pula jika seseorang angkasawan mati di angkasa? Apa yang akan berlaku kepada jasad angkasawan tersebut?

Sebenarnya, tidak banyak perubahan yang akan berlaku. Di Bumi, bakteria-bakteria dalam badan kita akan makan sel-sel badan kita yang telah mati. Bakteria-bakteria dalam tanah juga akan menghancurkan badan kita. Namun di angkasa, bakteria-bakteria ini tidak dapat hidup kerana keadaan yang kurang sesuai. Mereka juga akan mati seperti kita. Jadi, di angkasa, proses pereputan itu tidak berlaku dengan cepat seperti di Bumi. Malah, kita akan seolah-olah di’mumia’kan jika mayat kita berada di angkasa. Badan kita tidak berubah. Barangkali, alien yang akan menjumpai jasad kita suatu hari nanti atau mungkin juga generasi manusia akan datang nanti, berjaya memperoleh mayat kita dan memberikan pengebumian yang sempurna.


Kenapa Beras Dijajah Kutu?

Malaysia telah merdeka lebih kurang 63 tahun yang lepas. Namun, terdapat satu ruang di rumah anda, yang berkemungkinan, masih dijajah, dilapah dan dirobek dengan sewenang-wenangnya. Anda mungkin sedar, mahupun tidak, penjajah tersebut tidak akan mengendahkan kewujudan anda selagi mana mereka dapat habuan emas putih yang dicintai oleh semua rakyat Malaysia; beras.

Sekiranya anda sedar, anda akan buat tak endah dan berkata di dalam hati “alah, benda kecik tu? Lepas cuci beras nanti, tak sampai seminit hilang la”. Ya, itu mungkin apa yang anda rasa sekarang. Dalam masa sebulan, benda kecik itulah yang akan membesar, dalam nombor kewujudannya. Sepasukan menjadi sekumpulan, sekumpulan menjadi sekampung, sekampung menjadi sebandar dan sebandar menjadi senegara. Akhirnya, bekas simpanan beras anda menjadi jajahan takluk oleh ribuan kutu beras yang merampas beras anda sewenang-wenangnya.

Pada masa itu, masa cucian seminit telah pun menjadi lima belas minit ke setengah jam. Sekiranya dalam masa setengah jam itu anda mencuci secara acuh tak acuh, nasi yang anda makan akan mengandungi butiran hitam yang akan meremangkan bulu roma anda. Kutu beras.

Kutu Beras

Kutu beras ataupun nama saintifiknya Sitophilus oryzae ialah suatu makhluk kumbang yang berasal daripada:

Kutu beras selalunya 3-4.5mm panjang, dan berwarna coklat (kalau rasa coklat tak wujud kita sebut oren gelap) ataupun hitam. Berbeza dengan kutu, kutu beras menjamah nutrisi daripadi beras dan tidak menyedut darah manusia yang tak menjaga kebersihan.

Kutu beras dewasa mampu terbang, namun tak bermaksud ia perlu untuk terbang jauh dan mampu hidup untuk lebih kurang 7 bulan. Yang betina mampu untuk bertelur sebanyak 2-6 sehari dan lebih 300 telur dalam satu kehidupan.

Kutu beras ini berasal daripada saat beras dituai. Apabila pengilang membersihkan dan membungkus beras dengan pek vakum, kutu beras dewasa mungkin mati atau tidak aktif, tetapi telurnya tetap hidup. Sekiranya beras ini disimpan di suatu bekas yang tidak kedap udara, maka berkemungkinan besar telur tersebut akan menetas dan melahirkan generasi penjajah kutu beras yang baru.

Kesan Kepada Beras

Sekiranya kutu-kutu beras ini dapat menguasai bekas beras anda, maka mereka akan memakan beras anda dan meninggalkan satu jasad beras yang lompong dan rapuh menjadi debu sekiranya dipicit. Ini akan menghilangkan nutrisi dan menghilangkan tekstur beras yang telah ditebuk tadi. Beras anda juga akan berkemungkinan mengandungi telur atau pupa. Oleh itu, beras anda harus dibersihkan, dan beras yang ringan dan lompong akan terapung dan anda boleh membuang beras yang rosak tersebut.

Cara-Cara Menghalang Penjajahan Kutu Beras

Ada beberapa cara untuk menghalang ataupun memberhentikan aktiviti kutu beras di dalam bekas beras anda.


BERAPA SEBENARNYA YANG TUAN KEDAI RUGI?

Baru-baru ini tular di media sosial satu soalan uji minda yang sangat mengelirukan.

Soalan ini menimbulkan kekeliruan kerana pencuri tersebut membeli di kedai yang sama. Kenapalah pencuri itu pergi beli dekat kedai sama? Kan dah menyusahkan orang nak kira kerugian yang dialami oleh tuan kedai. Jadi berapakah sebenarnya kerugian tuan kedai? Soalan cuma tanya kerugian yang dialami dan tidak tanya sama ada kerugian dari segi wang tunai ataupun keseluruhan. Kita akan kira kerugian untuk dua kategori. Pertama, kerugian dari segi wang tunai dan kedua, kerugian keseluruhan yang dialami oleh tuan kedai. Kerugian keseluruhan termasuk kerugian dari segi barang yang “dibeli” oleh pencuri tersebut.

Kerugian wang tunai.

Mula-mula pencuri “mengambil” RM300 di kaunter kedai kemudian dia menggunakan wang dicuri tersebut untuk membeli barangan sebanyak RM210. Kemudian tuan kedai memulangkan baki RM90 kepada pencuri tersebut. Jadi berapakah jumlah kerugian? Mari kita kira.

Wang diambil oleh pencuri

Wang dibayar oleh pencuri

Baki diberikan oleh tuan kedai

Jumlah

Jumlah kerugian yang ditanggung oleh tuan kedai adalah sebanyak :

-RM300 + RM300 – RM90 = -RM90

Jadi, tuan kedai mengalami kerugian wang tunai sebanyak RM90.

Kerugian keseluruhan.

Jadi, bagaimana pula dengan kerugian keseluruhan yang dialami oleh tuan kedai? Seperti yang telah dijelaskan di bahagian atas, kerugian keseluruhan termasuk nilai barangan yang diambil oleh pencuri.

Wang diambil oleh pencuri

Wang dibayar oleh pencuri

Harga barangan yang dibeli pencuri

Baki diberikan oleh tuan kedai

Jumlah

Maka, jumlah kerugian yang ditanggung oleh tuan kedai adalah sebanyak :

-RM300 + RM300 – RM210 – RM90 = -RM300

Jadi, jawapan kepada soalan ini adalah B iaitu RM300.